text:
Mu kwibuka, umwanya munini ujye uharirwa abatangabuhamya n’abahanzi-Minisitiri Mitari
Aya magambo Minisitiri wa Siporo n’Umuco, Mitari Protais, yayavugiye mu gikorwa cyo gushyingura no kwibuka abazize jenoside mu Murenge wa Ngoma ho mu Karere ka Huye kuri uyu wa 20 Gicurasi.
Minisitiri yateruye agira ati: « Mu gihe cyo kwibuka jenoside, umwanya munini ujye uba uw’abatanga ubuhamya n’abahanzi. Ni bo batuma tumenya ibyabaye ». Ibi yabivugiye ko akenshi usanga abo basabye gutanga ubuhamya basabwa guhina amagambo, hagamijwe kwihutisha gahunda. Minisitiri rero we abona ibyo abatanga ubuhamya bavuga ari byo bituma abantu bumva neza uko jenoside yagenze.
Kandi koko, insanganyamatsiko yo kwibuka jenoside muri uyu mwaka igira iti : « twigire ku mateka, twubaka ejo hazaza ». Ni na yo mpamvu, mu butumwa bwagiye butangwa mu gihe cyo kwibuka muri uyu mwaka, abantu bagiye bashishikarizwa kuvuga ibyo bazi kugira ngo bishyirwe mu nyandiko, bityo n’abo mu gihe kizaza bazamenye ibibi byabaye, kugira ngo bitazabisubira. Ayo mateka rero ntakwiriye kwandikwa gusa, ahubwo akwiriye no kuvugwa kugira ngo n’ab’ubu bayamenye neza, dore ko Abanyarwanda bakunda kumva kurusha gusoma.
Minisitiri Mitari kandi yasabye ko mu gihe cyo kwibuka hatazajya hibandwa ku byabaye muri jenoside yo mu 1994 gusa, kuko hari n’ibindi bihe bibi abatutsi babaga mu Rwanda bagiye banyuramo na byo bisa n’ibyabaye mu 1994.
Yanasabye abanyangoma kuvugisha ukuri ku byabaye kuko ari byo bizazana ubwiyunge nyabwo. Yaravuze ati : « Kwibuka bisigaye byitabirwa n’abantu benshi, kandi ndizera ko abari hano bose bazanywe n’umutima mwiza, bataje gushungera. Aho tugeze harashimishije, ariko ntibihagije kuko hari abo tutaramenya aho baherereye ngo tubashyingure. »


c: text/html

text:
Itandukaniro ry’ikigeragezo cy’Imana n’icya Satani (Trial vs. Temptation) – Joyce Meyer
Zaburi 7:9 (Uwiteka aracira amahanga urubanza, Uwiteka uncire urubanza rukwiriye gukiranuka kwanjye n’ukuri kundimo.)
Ikigeragezo cy’Imana: Trial
Imana ijya itugerageza. Yagerageje Aburahamu, igerageza n’Abisirayeli. Iyo Imana itugerageje, iba ishaka kugera (gupima) kwizera kwacu. Reka dusome ijambo ry’Imana:
Guteg. 8:2 (Kandi ujye wibuka urugendo rwose rwo mu butayu, Uwiteka Imana yawe yakuyoboyemo iyi myaka uko ari mirongo ine, kugira ngo igucishe bugufi, ikugerageze imenye ibyo mu mutima wawe, yuko wakwitondera amategeko yayo cyangwa utayitondera.)
Abisirayeli bagende imyaka 40 kuva muri Egiputa kugera i Kanani, mu gihe ubusanzwe hari urugendo byibura rw’iminsi 11 gusa.
Bamwe muri twe batuma urugendo rwabo ruramba, kuko badasobanukiwe ibyo bageragezwa. Ntibazi umumaro wo gukomeza gukiranuka, kwitondera amategeko y’Imana no kwihangana. Tugomba kugeragezwa mu rugendo rwacu tugana mu gihugu cyasezeranijwe.
Kimwe muri ibi bigeragezo duhabwa cyitwa Ikigeragezo cy’ubutayu (The wilderness test). Aha ni mu gihe uba ubona ibintu byose byumye.
Habakuki 3:17 (N’aho umutini utatoha n’inzabibu ntizere imbuto, bagahingira ubusa imyelayo n’imirima ntiyere imyaka, n’intama zigashira mu rugo n’amashyo akabura mu biraro, nta kabuza ko nishimira Uwiteka, nkanezererwa mu Mana y’agakiza kanjye!)
Iyo ufite inshingano nyinshi, uba uri mu mwanya mwiza. Aha ni mu gihe uba ugomba guhitamo, ariko utemerewe kwivovota. Vuga uti “Nshobozwa byose na Kristo umpa imbaraga!” Jyewe (Joyce Meyer) ubwanjye nari mfite mama wacu na mama bose bari mu myaka ya za 90, mfite n’abuzukuru 9 kandi bose ngomba kubitaho. Izi ni inshingano zitoroshye. Ni igihe cyo gukura (Habakuki 3:19).
Ikigeragezo cya Satani: Temptation
Yakobo 1:13-14 “Umuntu niyoshywa gukora ibyaha ye kuvuga ati ‘Imana ni yo inyoheje’, kuko bidashoboka ko Imana yoshywa n’ibibi, cyangwa ngo na yo igire uwo ibyohesha. Ahubwo umuntu wese yoshywa iyo akuruwe n’ibyo ararikiye bimushukashuka.”
Bibiliya igaragaza neza ko Satani yemerewe kutugerageza, ariko ibi byitwa koshywa (ngo dukore ibibi). Ni ukuvuga ko Satani atugerageresha ibyaha gusa.
Ni ahawe kumenya inkomoko y’ibyo ugeragezwa. Bizaguha gufata icyemezo, icyo kwirinda kugwa mu moshya (niba ugeragezwa na Satani) cyangwa kwihangana ngo uneshe (niba ugeragezwa n’Imana).

robotstxt: allowed

filter: keep


text:
Mperutse kujya mu imurikagurisha riri kubera i Gikondo maze mpasanga ibintu narinzi byahinduye isura nuko mpita nibuka wa mugani ugira uti: “uwabuze umuranga yaheze mwa nyina” nsanga Umunyarwanda wawuciye ataribeshye nabusa.
Nageze aho bamurikaga icyayi nuko ndahatinda. Mu busanzwe nkunda icyayi ariko mu buryo budasanzwe. Vedaste, umwe mu bakora mu ruganda rwa Sorwathe yafashe akanya aransobanurira uko bakora guhera ku mirima y’icyayi kugeza aho bagicururiza, nuko cya gihingwa nibwiraga ko nzi nsanga giteye amatsiko.
Namenye ko nyuma y’amazi, icyayi aricyo kinyobwa kinywebwa kurusha ibindi ku Isi. Ku mwaka hahingwa toni zigera muri miliyoni eshanu z’icyayi zituruka mu bihugu nk’Ubushinwa, u Buhinde, Kenya, Sri Lanka, Turukiya ndetse n’u Rwanda.Icyo cyayi kikaba kigurwa cyane n’ibihugu nk’Uburusiya, Ubwongereza, Pakistan na Leta z’Unze ubumwe z’Amerika.
Icyayi gikomoka mu Bushinwa. Mu Rwanda ntabwo tumaze igihe kirekire tugihinga kuko hashize imyaka mirongo itandatu n’umwe gusa ubwo icyayi cyatangiraga guhingwa mu Rwanda. Kuva mu myaka ya za 1960, icyayi cyakomeje guhingwa ku buso bunini kandi gitanga umusaruro mwinshi kuko ikirenga 90% cy’icyo duhinga tucyohereza mu mahanga.
Icyayi cy’u Rwanda gifite umwihariko kuko gihingwa mu misozi miremire ibi bigatuma kigira uburyohe bwihariye. Uyu mwihariko wacyo ugaragarira mu buryohe ndetse n’ukuntu gikundwa n’abantu hano mu gihugu ndetse no mu mahanga. Uko kirushaho gukundwa kandi ni nako amadevize yinjira mu Rwanda maze agafasha abahinze b’icyayi kwiteza imbere.
Icyo ntari nzi ariko, ni uburyo icyayi kibamo amoko menshi. Njye nsanzwe mbona amajyani tugura mu maduka asa, ndetse anaryoha (cyangwa se anarura kimwe). Ariko Vedaste amaze kunsobanurira namenye ko amajyani abamo ubwoko bwinshi, kabone n’iyo icyo cyayi cyaba cyasoromwe mu murima umwe.
Uti icyo cyayi se gitandukana gite? Byose bihera ku isoromwa.Kuva aho bacyanikira, bakagisya, kikanyuzwa mu byuma bigiha icyanga kugeza aho cyumutswa, ibi byose bituma kigenda gitandukana.Hari icyitwa icyitwa black tea, akenshi usanga ari imvange z’ibindi byayi bitandukanye, icyitwa green tea cyangwa the vert (iki cyayi gikunze kugurishwa mu Biryogo) ariko noneho naje kumenya n’ikindi cyitwa white tea wakwita icyayi cy’umweru. Ariko uko yagendaga ansobanurira niko narushagaho kugenda ntakara: si ukubona gusa imirima n’abasoroma, burya gutegura icyayi ni umushinga ukomeye kandi usaba ubuhanga. Ubu nibwo nabaye nkuwumva agaciro gifite ku isoko mpuzamahanga.
Reka nanzura mbabwire n’ikindi gishya nigiye muri iryo murikagurisha. Nkigera aho iryo murikagurishwa ribera nakiriwe n’ingagi. Izi mvuga si za ngagi ziba mu birunga ahubwo ni abantu bari bambaye ibyenda by’umukara biriho amoya ku buryo wagiragango ni ingagi neza neza. Abo bantu-ngagi rero bakiraga abitabiriye imurikagurisha babaha udupapuro turi ho amakuru yerekeye amatora agiye kuba mu kwezi gutaha. Wasangaga abantu barangariye abo bantu-ngagi bigatuma banashaka kumenya ubutumwa buri kuri izo mpapuro. Ako niko kandi gashya nabonye kuko ntigeze menya ko nzigera nigishwa uburere mboneragihugu n’ingagi…


text:
Rubavu:Abakobwa bagera ku 150 barahohotewe kuva uyu mwaka watangira
Imibare y’abakobwa bakorerwa ihohoterwa mu karere ka Rubavu ikomeje kwiyongera, ihangayikishije ubuyobozi cyane ko hari n’abagenda basama inda imburagihe bikabaviramo kuva mu ishuri, ariko bakaryumaho.
Iki kibazo gikomeje kugaragara mu karere ka Rubavu aho mu bigo by’amashuri usanga abakobwa bahohoterwa bamwe bagafatwa ku ngufu ariko bagaceceka.
Urugero rugaragara mu Rwunge rw’Amashuri rwa Gacuba II aho abakobwa babiri bitegura ibizamini bisoza amasomo y’icyiciro cya mbere cy’amashuri yisumbuye uyu mwaka batwite.
Iyi ni yo mpamvu umuryango utegamiye kuri leta Right To Play watangije ubukangurambaga bwo kurwanya ihohoterwa biciye mu mikino ihuza abanyeshuri n’abarimu.
Bizimana Adeodatus, Umuhuzabikorwa wa Right to Play mu karere ka Rubavu yatangaje ko nyuma yo kugaragarizwa n’Akarere ikibazo cy’ubwiyongere bw’abana b’abakobwa bahohoterwa, aho abagera ku 150 bahohotewe kuva uyu mwaka watangira, bafashe ingamba zo gukora ubukangurambaga ku gushishikariza abakobwa kutagirira ibanga ababahohotera.
Avuga ko mu rwego rwo guhangana n’ikibazo bashyizeho gahunda y’imikino ihuza abanyeshuri n’ababigisha mu rwego rwo koroshya uburyo umwarimu ashobora kuganiriza umunyeshuri w’umukobwa.
Yagize ati “Abakobwa benshi barahohoterwa ariko ntibagire imbaraga zo kubivuga bakicecekera ari na yo mpamvu usanga bamwe na bamwe batwara inda zitateganyijwe.Kugira ngo batangire batinyuke kuvuga ibyababayeho turakangurira abarezi kugira umuco wo gukina n’abanyeshuri nka bumwe mu buryo bworoshye butuma umwana yiyumva akanisanga kuri mwarimu ,noneho kumubwira ukuri ku byo yahuye na byo bikoroha.”
Umwe mu banyeshuri biga mu rwunge rw’amashuri rw’Umubano I ,aho Right to Play yakoreye ubukangurambaga yagize ati “Akenshi duhura n’abasore ndetse n’abagabo bakuze bakadushuka ariko ugasanga dufite isoni zo kugira uwo tubibwira dutinya ko baduseka.”
Mwangange Mediatrice,Umuyobozi w’ishami ry’Uburezi mu karere ka Rubavu avuga ko ihohoterwa rikorerwa abakobwa rikigaragara ariko abarikorerwa ntibagire uruhare mu kubivuga kugira ngo birwanywe,bityo agakangurira abakobwa kujya bavuga ibyababayeho.
Ati “Urugero ubu mu rwunge rw’amashuri rwa GacubaII dufite abakobwa babiri batwite,birahangayikishije.Igihe cyose umwana w’umukobwa atangiye gukorakorwa,bikagera n’aho bamukoresha imibinano mpuzabitsina ni igihombo kuri we,ku babyeyi,ku bamurera ndetse n’igihugu muri rusange.”
“ Ino aha mu karere ka Rubavu hamaze kugaragara abanyeshuri b’abakobwa bagenda batwara inda zitateganyijwe bigatuma bamwe bava mu ishuri.Abenshi baba bafashwe ku ngufu bashukishijwe utuntu duto bagashyira ubuzima bwabo mu kaga.”
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Umuhanzikazi Teta Diana yabashije kwesa umuhigo wo gutsindira kuba mu bahanzi 10 ba mbere ku isi bagiye kumara ukwezi ku mugabane wa Amerika, nyuma yo gusanga umuziki akora ari urugero rw’ukwiye kwifashishwa mu gutanga ubutumwa buhindura isi.
Mu kiganiro yagiranye n’ikinyamakuru Ukwezi.com, Teta Diana yasobanuye ko yatsindiye kujya mu gikorwa cyagenewe abahanzi ku rwego rw’isi yose, akaba agiye kumara ukwezi kose muri San Fransisco no muri Mexico.
Teta ati: "Bizamara ukwezi, interview narayikoze, uyu munsi ni bwo bampaye igisubizo cya nyuma bamenyesha ko natsinze. Ni ugukoresha umuziki mu kubaka umuryango mugari ku rwego rw’isi, hakoreshejwe indirimbo zifite ubutumwa. Nzamara ibyumweru bitatu mu mujyi wa San Fransisco, hanyuma icyumweru cya nyuma tukimare muri Mexico."
Muri uku kwezi, bazazenguruka bakora ibitaramo banahure n’abantu uruhare rukomeye ku isi mu gushyigikira amahoro, uburezi, uburenganzira bw’ikiremwamintu n’ibindi bikorwa bikomeye byagize icyo bihindura mu muryango mugari w’abatuye isi.
Teta asobanura ko indirimbo akora ziba zifite ubutumwa, ari nayo mpamvu basanze ari umwe mu bahanzi bakeneye, dore ko habaye amajonjora mu byiciro bitatu byose. Yagize ati: "Nyinshi mu ndirimbo nanditse zifite ubutumwa runaka zigenera abazumva. ’Tanga agatego’ ivuga ku burezi, ’Ndaje’ igarura icyizere ikagaruka ku no ku bumwe, ’Undi munsi’ na yo ni indirimbo itanga icyizere, ’Velo’ ufite amatwi burya arumva, igaruka ku mibanire ya none, ibyo tubona mu muryango mugari no gutera abantu kwibaza niba koko ari byo bikwiye, indirimbo ni nyinshi n’izindi ziracyaza..."
Teta avuga ko aya ari amahirwe kuri we kuko bizamuhuza n’abandi bahanzi bo hirya no hino ku isi, akaba yizeye ko hari byinshi azunguka bizateza imbere umuziki we, bikazamura ibendera ry’aho avuka. Asaba abanyarwanda gukomeza kumushyigikira muri uru rugendo rwa muzika, abizeza ko azakomeza gukora iyo bwabaga.


text:
Nk’uko mubizi, benshi ku isi bari kwitegura Noheli cyane cyane abizera Gikristo.
Mu bisanzwe Noheli ni umunsi w’ibyishimo n’umunezero, kuko ni ho abakristu bibuka ivuka rya Yezu. Ibi ntibivuga ko Yezu yavutse ku itariki 25, ni yo mpamvu mbere y’uko nkomeza mbaza nti “Ese amateka ya Noheli hari icyo waba uyaziho” ?
Muri iyo nyandiko ndavuga ku mateka nashoboye kubona hirya no hino ajyanye na Noheli, ntitaye ku myizerere. Mu yandi magambo, impamvu y’iyi nyandiko ni ugusangira amateka azwi tutitaye ku myizerere n’ibijyana nayo.
Noheli iva ku ijambo noël ry’igifaransa, ikaba kandi ari na yo Christmas mu cyongereza cyangwa se Christmas Day.
Ivuka rya Yezu ni yo ntangiriro rya kalendari ya Anno Domini tugenderaho umunsi wa none. Itangiriro ry’ubuzima bwa Yesu rero rifite agaciro cyane.
Umunsi wa noheli waba waremejwe kugirango uhurirane n’imboneko z’ukwezi kwa mbere kw’itumba (winter solstice ) kuko abaromani bawizihizaga ku itariki ya 25 ukuboza buri mwaka.
N’ubwo bwose ari umunsi witabwaho cyane n’abakristo, bamwe mu batizera gikristo benshi bawizihiza nk’umunsi wo gusabana n’imiryango, no kuruhuka.
Ijambo Christmas ni ijambo ryunze riva kuri “Christ’s mass” (misa ya Kristo). Iva kandi ku ijambo ry’icyongereza cyo hagati y’umwaka wa 900 n’uw’1600 Christemasse rikaba ryarakoreshejwe bwa mbere mu w’ 1038 nk’uko amateka abyerekana.
“Cristes” riva ku kigiriki christos naho “mæsse” ni ikilatini missa. Uhereye hagati mu kinyejana cya 16 inyuguti X y’ikoromani yagiye ikoresheshwa nk’impinamagambo ya Christ.
Ni yo mpamvu benshi biyandikira Xmas aho kwandika Christmas.
Mu myaka myinshi ya mbere y’ikinyejana cya 16 benshi mu banditsi bizeraga ko Yezu koko yavutse kuri iyo tariki ya 25/12.
Mu kinyejana cya cumi n’umunani ni bwo hagiye haboneka abandi bagiye bagerageza gusobanura ibya Noheli ari yo Christmas.
Urugero rworoshye ni Sir Isaac Newton yagerageje gusobanura ko iyo tariki yafashwe kugirango ihurirane n’imboneko y’ukwezi kubanziriza itumba (hiver), kandi mu gihe cya kera yizihizwaga ku itariki 25 Ukuboza
Mu 1743, Umudage Paul Ernst Jablonski yagerageje gusobanura ko Christmas yashyizwe kuri 25 Ukuboza kugirango uhurirane n’umunsi wa kiromani wo kwizihiza izuba wa Dies Natalis Solis Invicti.
Ibi bigatuma we anavuga ko kubera iyo mpamvu Noheli wari umunsi wa gipagani. Amwe mu matorero ya Giprotestanti niko akibibona na bugingo ubu !
Mu 1889, Louis Duchesne yavuze ko Noheli yaba yarabariranyijwe nk’amezi icyenda (mbere yo kuvuka) Uhereye kuri 25 z’ukwa gatatu – Werurwe-, ukaba ariwo munsi bizihizaho isamwa rya Yezu (Cyane cyane Kiliziya Gatolika).
Kuri kalendari y’abaroma, 25 Werurwe wari umunsi w’ukwezi kuzuye k’umuhindo (byumvikane ko ibihe bidahuye n’ibyo mu Rwanda).
N’ubwo bigoye gusobanura amateka yose, ikigaragara neza ni uko Noheli yizihijwe bwa mbere nk’umunsi w’ivuka rya Yezu kuri 25 Ukuboza umwaka wa 354 !
Ibi bisobanuye neza mu nyandiko yiswe Chronography of 354, ikaba ari imwe mu nyandiko zarokotse zandikiwe i Roma muri 354 nyuma ya Yezu.
Noheli ni umwe mu minsi yizihizwa cyane ku isi, ariko si ko byahoze. Nyuma y’imyivumbagatanyo y’abaporotesitanti mu myaka ya za 1500, amwe mu matorero ya giprotesitanti yanze kujya yizihiza Noheli, akavuga ko ari ibisigarizwa by’ibyarangaga ubupapa.
Uko imyaka yagiye ishira ariko cyane cyane uko bigaragara ubu, Noheli isigaye yizihizwa hafi n’abantu bose b’amadini anyuranye, cyane cyane ko no hanze y’urusengero ari umunsi wafashwe nk’ikiruhuko gikomeye cyane kurusha ibindi mu mwaka !
Reba Video
Amateka y'Umunsi Mukuru wa Noheli
Nk’uko mubizi, benshi ku isi bari kwitegura Noheli cyane cyane abizera Gikristo.
at 8:56:00 AM
Labels: iyobokamana


text:
Yerusalemu: Uko byari byifashe ku cyumeru munsi mukuru wa Mashami
Buri mwaka ku cyumweru kibanziriza umunsi mukuru wa Pasika abantu benshi baza I Yerusaremu kwizihiza umunsi mukuru wa Mashami ubwo baba bibuka Yesu yinjiraga I Yerusalemu (Matayo 21).
Uyu muhango umaze igihe kinini kuko watangiye kwizihizwa mu kinyejana cya 4 ariko ukaza guhagarikwa mu mpera z’ikinyejana cya 12 uza kongera kugaruka hagati y’ikinyejana cya 16 n’ikinyejana cya 17.
Uyu muhango uhuza abakirisitu bo mu muri Yerusaremu Abarabu Abayahudi batuye Yerusaremu n’abandi bimukiye ahandi hantu, uyu muhango kandi wizihizwa n’abakerarugendo baturutse mu bindi bihugu baza gusura ubutaka butagatifu n’abandi bakirisitu bo mu matorero atandukanye.
Abakirisitu bitabiriye uyu muhango bamanutse ku musozi w’imizabibu binjira mu murwa Yerusaremu banyuze mu irembo ry’Intare. Bagendaga buzuye ibyishimo n’umunezero baririmba indirimbo z’amazamuka no kuneshaka kwa Yesu mu ndimi nyinshi zitandukanye.
infochretienne.com
Tuyishime [email protected]


text:
Mu karere ka Huye ubuyobozi buvuga ko amashanyarazi ahagaragara akiri ku kigero cya 25% kandi bifuza ko buri muturage agomba gucana kandi n’abakora imirimo inyuranye ikenera ingufu z’amashanyarazi akabageraho.
Mu rwego rwo kwihutisha iyo gahunda akarere ka Huye kagiye gukorana na sosiyete yitwa Waka Waka itanga imirasire y’izuba n’amatara afasha abaturage kubona ingufu z’amashanyarazi ku buryo bworoshye kuko uyahawe ashobora kwishyura mu buryo bw’igihe kirekire bijyanye n’ubushobozi bwe.
Jeanette Kayitesi, uyobora umushinga witwa Energy Environment Partnership (EEP) ukorera muri Waka Waka, avuga ko mu gihe cy’amezi 18 bazamara bakorera mu turere twa Huye na Nyamagabe, bafite intego yo kugeza amashanyarazi ku baturage ku buryo buhendutse kandi butangiza ibidukikije.
Kayitezi avuga ko bakoze ubushakasahatsi basanga byibuze umuturage wo mu cyaro kugira ngo abone urumuri mu rugo cyangwa acomeke telefone bimusaba amafaranga y’u Rwanda 500 buri cyumweru kandi basanga akoresha bimwe mu bikoresho byangiza ibidukikije birimo inkwi, peterori yo mu gatadowa cyangwa agakora urugendo bajya gushaka aho babona umuriro wa telefone.
Ibi ngo byatumye batekereza uburyo umuturage wo mu cyaro yabona ingufu zitangwa n’imirasire y’izuba n’itara bimufasha kubona ibyo byose kandi ku giciro kimwe n’icyo yakoreshaga kandi atangije ibidukikije.
Ati “Ni ukuvuga ngo umuturage abasha gutanga amafaranga y’u Rwanda 500 buri cyumweru agacana icyumweru, noneho mu gihe cy’ibyumweru 70 atanga amafaranga 500 buri cyumweru aba arangije kwishyura rya tara rihwanye n’agaciro k’ibihumbi 40, rigahita riba irye burundu akajya arikoresha atongeye kwishyura”.
Umuyobozi w’Akarere ka Huye, Kayiranga Muzuka Eugene yavuze ko uyu mushinga wakiriwe mu karere ayobora taliki ya 26 Kanama 2016, ukaba uje kubafasha muri gahunda bihaye yo guca agatadowa mu baturage.
Muzuka ati “Twagize amahirwe yo kubona abafatanyabikorwa baza kutwunganira muri gahunda yo gukwirakwiza amashanyarazi mu baturage bacu. Ingufu z’umuriro turacyafite nkeya mu gihugu, mu rwego rw’Akarere turi nko kuri 25%, murumva ko tukiri hasi, ariko kuba baje kutwunganira turabibonamo imbaraga zo kuzafasha abaturage bacu cyane cyane abatuye mu cyaro”.
Usibye kuba watangiye gukorera mu turere twa Huye na Nyamagabe, umushinga EEP usanzwe ukorera mu turere twa Rulindo, Gicumbi na Kamonyi kuva muri 2014, ahamaze gucuruzwa amatara n’imirasire y’izuba ibihumbi bitatu, ubuyobozi bwa Waka Waka bukavuga ko abaturage baziguze hari byinshi byahindutse mu buzima bwabo.


text:
Nkuko abakunzi bacu bakomeje kutwandikira badusaba ko twazabereka uburyo umugabo yakoramo imibonano mpuzabitsina maze umugore we akanezerwa,twubahirije ibyifuzo byanyu tubahitiramo uburyo 5 bwiza wayikoramo,ariko niba uziko uri munsi y’imyaka 18 ubu buryo ntabwo bukureba.
Urebye ahanini ingo zo muri ibi bihe zisigaye zisenywa nuko umugore yaciye inyuma umugabo we ngo agiye gushaka umukorera imibonano mpuzabitsina akishima,ari nayo mpamvu nabahitiyemo kubazanira bumwe mu buryo ushobora gukoresha mu gihe cyo gukora imibonano mpuzabitsina maze umugore wawe akishima,mbsese akanyurwa.
Kuko birazwi neza ko ingo ziki gihe zirara zishya bitewe nuko umugabo atazi gukora imibonano mpuzabitsina maze umugore akaryoherwa,ubwo nawe akazajya ahitamo kujya kwishakira abapfubuzi,bityo ubu buryo ngiye kubabwira ntabwo buasaba ngo ufite ingufu,oya ubu ni uburyo buri mugabo wese yakoresha uko yaba angina kose maze umugore akishima.
1.Ubu buryo burasaba ngo umugore aryame hasi agaramye maze umugabo nawe amupfukame hagati y’amaguru nuko umugore afate amaguru ye ayashyire ku matako y’umuhungu,umugore narangiza aze noneho akwinjiremo neza,ubu buryo buzatuma umugore aryoherwa ndetse n’umugabo yumve ko afite umugore neza nawe bimutere ku ryoherwa.
Ndetse bizongera bifashe n’igitsina cy’umugabo kwinjira neza cyose mu gitsina cy’umugore ku buryo kizaba kisanzuye mu gukora ibyo umugabo ashaka mu gitsina cy’umugore.
2.Ubu buryo bwo busaba ko umugore aryama ku buriri yubitse inda ariko akibuka kuzamura ikibuno ho gatoya ndetse anatandaraze ho gato,ubwo umugabo nawe icyo azakora azapfukama maze yinjize igitsina cye mu cy’umugore bitamugoye.
Ubu buryo buzatuma umugore aryoherwa ndetse atanavunika kuko imibiri iba yegeranye cyane,ubu buryo kandi waba ufite n’igitsina gito bugeregeza gutuma ushimisha umugore wawe.
3.Ubu buryo bwo noneho busaba ko umugore yunama ku gitanda,ubwo n’ukuvuga ngo agashinga amavi ku gitanda inkokora akaba arizo afatisha hasi umutwe nawo akawushyira hasi maze ikibuno kikajya inyuma,icyo gihe n’igitsina cy’umugore kizaba cyaje inyuma.
Ubwo umugabo nawe icyo azakora nta kindi ni uguturuka inyuma maze agasa nusutarara maze akinjizamo igitsina cye mu cy’umugore,ubu buryo buzafasha umugabo kwinjiza igitsina cye mu cy’umugore uko abyifuza bimufashe no kuruhura umutwe we yewe n’umugore azaryoherwa byiza kuko uzaba uri gukora mu mpande zose z’igitsina.
4.Ubu buryo bwo nubwo budakundwa gukorwa n’abantu ariko ni bwiza,ubu buryo bwo busaba ko umugore n’umugabo bahagarara maze umugore akazamura akaguru ke akagashira ku kibuno cy’umugabo ubwo umugabo nawe agahita agafata maze akagatanyura.
Umugabo nawe icyo agoma gukora nta kindi ni uguhita yinjira hagati y’abibero by’umugore ubundi agahita shyira igitsina cye aho cyabugenewe,ubu buryo buzabafasha mwembi gukora imibonano mpuzabitsina murebana amaso ku maso maze mubone n’uburyo musangira uburyohe yewe n’umugabo bizamufasha ku kwinjira mu mugore neza umubiri ku mubiri.
5.Ubu buryo bwo ni bwiza cyane,busaba ko umugabo aryama agaramye maze umugore nawe akaza akamupfukama hejuru maze akinjiza igitsina cy’umugabo mu cye,ubwo umugabo maze bagatangira akazi.
Umugabo agomba kuzajya akaoresha igice cye cyo hasi ndetse n’umugore azamuka buri uko umugabo amuzamuye nawe akiyoroshya,ndetse byagera na hagati umugabo akarekera noneho ibintu byose umugore akaba ariwe ubyikorera,ndetse umugore akazajya anyuzamo akanyonga ikibuno kugira ngo igitsina cy’umugabo gikore mu mpande zose z’igitsina cy’umugore.
Ibyo lionel avuga nibyo
ujye mushyiraho nama foto kugirango turebe ubwo buryo neza
n muduh platique
Muge mushyiraho n’amafoto ariko kugirango birusheho gusobanuka neza!!!!


text:
Iki gikorwa cyo kwishyurira aba barwayi imyenda y’amafaranga bari babereyemo ibitaro bya Muhima cyabaye kuri uyu wa 2 Ugushyingo 2016, cyitabiriwe n’abanyamakuru n’abakuru b’ibinyamakuru bitandukanye bikorera mu Rwanda ndetse n’abari bahagarariye Ikigo cy’Igihugu gishinzwe Imiyoborere(RGB).
Havugimana Aldo, umuyobozi wa Radiyo Rwanda, yavuze ko iki gikorwa bakoze ari umugambi bihaye wo kwishakamo ibisubizo.
Yagize ati “ Biri muri gahunda twihaye yo kwishakamo ibisubizo kuko niba tugiye gutara amakuru tugasanga havutse ibibazo, ntabwo ari uko tuba twagiye gutara ibibazo ahubwo ni ukugira ngo ibyo bibazo bibonerwe ibisubizo. Natwe rero igihe tubonye uburyo bwo kuba byakemuka tugomba kugira uruhare mu gukemura ibibazo.”
Umuyobozi w’ibitaro bya Muhima, Dr Ndizeye Ntwali, yavuze ko bishimiye iki gikorwa, abasaba kuzagaruka.
Yagize ati “ Turishimye cyane kuba mwadusuye ikindi mukaba mwaje gufasha abarwayi bacu kuko ntabwo byari bisanzwe, rero kuba byabaye ni ibintu byadushimishije cyane ku buryo twabasabaga ko mwazagaruka n’indi minsi.”
Yakomeje avuga ko mu myaka ibiri ishize ibi bitaro biberewemo umwenda wa miliyoni 10 n’abarwayi bahivurije babura ubushobozi bwo kubishyura.
Umubyeyi wabyariye muri ibi bitaro akabura ubwishyu bw’amafaranga 77.410, yashimiye aba banyamukuru babashije kumwishyurira.
Yagize ati "Rwose nanjye nabyariye aha ariko kubera ko umugabo wanjye ari umukene utishoboye, nabuze ubwishyu ariko ndashimira aba bayobozi bandihiye umwenda nari mfite.”
Iki gikorwa cyo kwishyurira abarwayi babuze ubwishyu mu bitaro bitandukanye, biteganyijwe ko kizajya gikorwa buri kwezi.


text:
Ni izina rifite uburyo bwinshi butandukanye ryandikwamo, hari abandika Arnau, Arnoud, Arnout, , Arend, Arno , Arnold, Arn, Arnie,…
Bimwe mu biranga ba Arnold
Ni umuntu wigiramo icyizere kandi akabigaragaza , ni umuntu ugendera inzira imwe kandi uhora wifuza gusoza ibyo yatangiye adacitse intege. Iyo akoze ikintu cyiza cyangwa se kibi kirara kimenyekanye kubera ukuntu azwi, ahora atanga inkuru aho ageze ku buryo batamuyoberwa.
Ni umuntu ugira imyitwarire ivanze, rimwe ashobora kuba ari umunyamahoro, ubundi umunyamahane, hari ubwo yicisha bugufi hari n’ubwo yiyemera.
Arnold arakundwa kandi nawe yishimira gukorana no kugira inshuti zimwitaho. Ni umuntu utekereza ko icyo ashoboye gukora n’undi wese yakibasha , ibyo bigatuma atagirira impuhwe abanebwe.
Akunda gutembera , akajya mu buzima bushya , kugira ngo abashe kureba uko nabwo yashobora kububamo nk’umuntu uzi kwirwanaho.
Kubera gusabana no gukunda gukorana n’abandi, Arnold yanga kuba wenyine, ni umuntu udakunda akazi kamwicaza hasi, aba yifuza guhura n’abandi no kuba mu buzima bw’ubusabane.
Ni umuntu w’igenga, uzi kwirwanaho ku myaka yose yaba afite kandi ugendera ku ntego yo kwigira. Akunda kandi aharanira uburenganzira bwe ku buryo adashobora kwemera ikintu kimubabaje ngo wowe ukunde wishime.
Akunda kuba mukerarugendo, kuba umukinnyi w’imikino itandukanye, gukora mu mahoteli n’ibindi bituma amenyekana.


text:
Koreya y’Amajyaruguru ni igihugu kiza ku mwanya wa mbere ku rutonde rw’ibihugu bitoteza cyane abakristo ku isi. Iki gihugu gishyira imbaraga nyinshi mu gukumira abamisiyoneri bajya kuvugayo ubutumwa bwiza bwa Yesu no gutoteza abakristo, ibintu umumisiyoneri w’umunyamerika yemeza ko bifitanye isano no gutinya imbaraga z’amasengesho.
Umumisiyoneri Kenneth Bae avuga ko atangazwa no kumva Leta ikomeye nka Koreya y’Amajyaruguru ihanganye n’abakristo, ibashinja gushaka guhirika ubutegetsi mu gihe nta ntwaro zisanzwe bagira.
InfoChretienne yatangaje ko bitangaje kubona imbaraga Leta ya Koreya y’Amajyaruguru ishyira mu kurwanya ikwirakwizwa ry’ubutumwa bwiza bwa Yesu, no gutoteza abamisiyoneri bajyanayo ubutumwa. Uru rubuga rushingiye ku buhamya butangwa na Kenneth Bae wahuye n’iri sanganya rutangaza ko utashidikanya ko iyi Leta itinya imbaraga z’amasengesho y’abakristo.
Uyu Kenneth Bae yari yakatiwe igihano cyo gukora imirimo y’ingufu imyaka 13, azira kuba yaraje kuba umumisiyoneri mu ri Koreya y’Amajyaruguru.
Mu buhamya agira ati ‘’ Umucamanza yambwiye ko ndi umunyabyaha mubi w’umunyamerika, ko ngo nta wundi bigeze babona kuva Koreya yaba mu bihe by’intambara, ndabanza nti kubera iki? Ansubiza ko ngo uretse kuba naraje nk’umumisiyoneri uzanye ubutumwa bwiza bwa Yesu ngo ko nakoze n’icyaha cyo gushaka abo dufatanya.’’
Uyu Kenneth yemeza ko atashidikanya ko Koreya y’Amajyarugu yabonye imbaraga ziri mu masengesho no kuramya Imana nk’intwaro zikomeye. Bae Kenneth ngo yatangajwe no kubona umucamanza avuga ko yari afite umugambi wo guhirika ubutegetsi yifashishije amasengesho no kuramya Imana.
Ati ‘’ Mu by’ukuri nubwo batabyemera ariko babonye ko amasengesho ari intwaro ikomeye yabarwanya.’’ Kenneth yarekuwe mu mwaka w’2014 ku buvugizi bwa Leta zunze ubumwe za Amerika. Ubu buhamya akaba yarabutanze mu gitabo cye yise ‘’Not Forgotten’’, ugenekereje mu Kinyarwanda no nko kuvuga ko bitibagiranye.
Kenneth asaba abasomyi b’igitabo cye kuzirikana abaturage bo muri iyi Leta basa n’abatawe bakabagirira impuhwe.
Mu buhamya bwe avuga ko nta muntu ukwiye gushidikanya ku mbaraga z’amasengesho, niba Leta ikomeye nka Koreya y’Amajyaruguru yatura igashinja abakristo bayo gushaka guhirika ubutegetsi babinyujije mu masengesho.


text:
Repubulika ya Dominikani
MU MWAKA wa 1492, Christophe Colomb yomokeye ku bihugu bitari bizwi byari bifite ubutunzi n’ubwiza bishishikaje, byaje kwitwa Isi Nshya. Kimwe mu birwa yomokeyeho yacyise Hispaniola (La Isla Española), bibiri bya gatatu byacyo ubu bikaba ari ibya Repubulika ya Dominikani. Mu myaka ya vuba aha, abaturage ba Repubulika ya Dominikani babarirwa mu bihumbi bavumbuye ikintu cy’agaciro kenshi cyane, ni ukuvuga isi nshya yegereje izabamo gukiranuka kw’iteka itegekwa n’Ubwami bw’Imana (2 Pet 3:13). Inkuru ishishikaje ikurikira, ivuga iby’abantu b’imitima iboneye bavumbuye iyo si nshya y’agaciro kenshi.
IBIRIMO
Icyo twavuga kuri Repubulika ya Dominikani
Soma muri make iby’icyo gihugu n’abaturage bacyo.
Discovery
Abamisiyonari ba mbere byabasabye igihe kingana iki kugira ngo batangire kwigisha abantu Bibiliya?
“Tuzababona”
Pablo González amaze imyaka 13 ashakisha, yabonye abo yashakaga.
Bafungwa n’umurimo wabo ukabuzanywa
Abahamya bashoboye bate kwihangana imyaka myinshi batotezwa muri gereza?
Umurimo wo kubwiriza ukomeza
Aho kugira ngo ababwiriza badike kuri raporo y’umurimo gusubira gusura n’amasaha, bandika ilisiti y’ibihahwa yabaga ikubiye amashu na epinari.
Babona umudendezo, bakongera kuwamburwa
Itegeko ryabuzanyaga umurimo w’Abahamya ba Yehova ryari rimaze imyaka itandatu ryakuweho mu mwaka wa 1956, ryongera gusubiraho nyuma y’amezi 11 gusa.
Kiliziya Gatolika na Trujillo
Kiliziya yari imaze imyaka myinshi ishyigikiye umunyagitugu wo muri Dominikani, yahinduye uko ibona ibintu inasaba imbabazi Abanyadominikani.
Igitero gikaze
Abahamya bagiriwe nabi ariko se hari icyo byagezeho?
Umutwe ni nde?
Imashini, igicupa kinini, umufuka w’igunira n’imyumbati, byose byarakoreshejwe mu gutegura no gukwirakwiza ibyokurya byo mu buryo bw’umwuka igihe umurimo wari warabuzanyijwe.
Bashoboraga gufungwa
Nubwo amateraniro yabo yari abuzanyijwe, Abahamya bo muri Repubulika ya Dominikani bakoreshaga ubwenge bagashaka uko bakomeza kugira amateraniro badafashwe.
Barihanganye babona ihumure
Nyuma y’imyaka myinshi ubutegetsi burwanya Abahamya bo muri Repubulika ya Dominikani, babonye ihumure riturutse ahantu batari biteze.
“Narwanye nk’intare”
Luis Eduardo Montás, wagerageje incuro ebyiri kwica umunyagitugu wo mu gihugu cye, yabonye ukuri ko muri Bibiliya igihe yashakishaga ubundi buryo bwo kumwica.
“Ibyirigiro by’Ubwami si inzozi”
Efraín De La Cruz yafungiwe muri gereza ndwi kandi arakubitwa cyane azira kubwiriza ubutumwa bwiza. Ni iki cyamufashije gukomeza kurangwa n’ishyaka mu gihe cy’imyaka isaga 60 yose?
“Nzakomeza kuba Umuhamya wa Yehova”
Umupadiri yaburiye Mary Glass ko nasoma Bibiliya yari gusara. Yarayisomye kandi abonamo impamvu yari yamubujije.
Umudendezo wo kubwiriza
Trujillo amaze kwicwa, haje abandi bamisiyonari kandi batangira kubwiriza. Buhoro buhoro, bashoboye gukuraho urwikekwe abantu bari bafitiye Abahamya ba Yehova.
Nta ho bazajya
Umurimo wo kubwiriza wakomeje kujya mbere nubwo hari imvururu za politiki. Ni iki cyagaragazaga ko Abahamya batari kuva muri Repubulika ya Dominikani?
Hari hakenewe ababwiriza benshi
Amateka y’ubwoko bwa Yehova muri Repubulika ya Dominikani ntiyaba yuzuye tutavuze Abahamya benshi cyane bemeye kwimukira muri icyo gihugu bagiye kubwiriza.
Bakunda abavandimwe babo
Inkubi y’umuyaga yiswe Georges imaze kuyogoza Repubulika ya Dominikani mu mwaka wa 1998, imihati yuje urukundo Abahamya bashyizeho yahumurije benshi kandi ihesha ikuzo Yehova Imana.
Bahangana n’ukwiyongera
Abahamya bamaze kwiyongera, bakoze iki kugira ngo haboneke amazu ahagije akoreshwa mu kuyoboka Imana n’abavandimwe bakuze mu buryo bw’umwuka bo kuyobora?
Ifasi ikoresha igikerewole cyo muri Hayiti
Abahamya ba Yehova bageza ubutumwa bw’Ubwami ku bantu bavuga igikerewole cyo muri Hayiti. Nyuma y’igihe hashinzwe amatorero kandi hashyirwaho amashuri yo kwigisha urwo rurimi.
Umutingito muri Hayiti
Ibiro by’ishami by’Abahamya ba Yehova byo muri Repubulika ya Dominikani byatangije ibikorwa by’ubutabazi mu rugero rwagutse muri Hayiti nyuma y’umutingito wo mu mwaka wa 2010. Abantu benshi bitangiye gufasha.
Ibintu bishishikaje biteze
Umurimo wo kubwiriza no guhindura abantu abigishwa muri Repubulika ya Dominikani wateye imbere mu buryo bugaragara uhereye ku cyumweru tariki ya 1 Mata 1945. Hari impamvu zumvikana zo gutegerezanya icyizere igihe kizaza.
Yehova yuguruye imitima ya benshi
Mu gihe Leonardo Amor yamaze mu mugi wa La Vega, nta muntu n’umwe wemeye ukuri. Ese imimerere y’umutima w’abo bantu yari kuzigera ihinduka?
Abantu makumyabiri na babiri bavuye mu idini
Abantu bavugaga ko Abahamya ba Yehova badurumbanyaga abatuye mu mugi babigisha “inyigisho z’abadayimoni.” Icyakora, Abahamya bakoreshaga imirongo ya Bibiliya bagaha abantu ibisubizo bibanyuze.
Umuntu utaremeraga ko Imana ibaho, yabaye umugaragu w’Imana
Juan Crispín ntiyemeraga ko Imana ibaho, ahubwo yatekerezaga ko revolisiyo ari yo yatuma isi irushaho kuba nziza. Ni iki cyatumye ahinduka akaba umugaragu w’Imana?
Umuntu wa mbere utumva wemeye ukuri
José Pérez ni we muntu wa mbere utumva wabaye Umuhamya muri Repubulika ya Dominikani. José yashoboye ate ‘kumva’ ubutumwa bwo muri Bibiliya maze akamenya icyo yigisha mu buryo bwuzuye?
Agira imibereho ifite intego
José Estévez n’umuryango we bagize imibereho ifite intego. Biboneye bate ko Yehova asohoza amasezerano ye?
Nashatse kureka gukorera Imana
Nubwo Martín Paredes yigiraga kuzaba umupadiri, yashatse kureka gukorera Imana. None se igitabo yatiye umucungamari wa seminari cyamufashije gite guhindura imibereho?


text:
ISOMO RYA MBERE
Igitabo cy’Ibyakozwe n’Intumwa (Intu 3, 13-15. 17-19)
Muri iyo minsi, Petero abwira rubanda ati 13«Imana ya Abrahamu, ya Izaki na Yakobo, Imana y’abakurambere bacu yakujije umugaragu wayo Yezu mwebwe mwatanze, mukamwihakanira imbere ya Pilato kandi we yari yiyemeje kumurekura. 14Mwihakanye Umutagatifu n’Intungane, maze musaba ko babarekurira umwicanyi. 15Mwicishije Umugenga w’ubugingo, ariko Imana yamuzuye mu bapfuye, turi abagabo bo kubihamya. 17None rero bavandimwe, nzi yuko ibyo mwabikoze mubitewe n’ubujiji kimwe n’abatware banyu. 18Nyamara lmana yujuje ityo ibyo yari yaravugishije Abahanuzi bose mbere y’uko biba, ko Kristu yagombaga kubabara. 19Nimwisubireho rero kandi mugarukire Imana, kugira ngo ibyaha byanyu bihanagurwe.»
ZABURI (Zab 4, 2, 7,9)
Inyik/ Uhoraho, dusakazeho umucyo ugukomokaho.
Igihe ntabaje jya unsubiza, Mana indenganura,
mu magorwa ni wowe unkura ahaga.
Gira ibambe, wumve isengesho ryanjye!
Hari benshi bajya bavuga ngo «Ni nde uzaduha guhirwa?»
Uhoraho, dusakazeho umucyo ugukomokaho!
Kubera ko wankungahaje, ndaryama ngasinzira,
kuko wowe wenyine, Uhoraho, ungumisha mu mudendezo.
ISOMO RYA KABIRI
Ibaruwa ya mbere ya Mutagatifu Yohani Intumwa (1 Yh 2, 1-5a)
1Twana twanjye, ibi mbibandikiye kugira ngo mudacumura. Ariko n’aho umuntu yacumura, dufite Umuvugizi imbere y’Imana Data, ari we Yezu Kristu Intungane; 2ni na We gitambo cy’impongano y’ibyaha byacu, ndetse atari ibyaha byacu byonyine, ahubwo n’iby’isi yose. 3Dore icyo tumenyeraho ko tumuzi : ni uko dukurikiza amategeko ye. 4Uvuga rero ati «Ndamuzi», ariko ntakurikize amategeko ye, aba ari umubeshyi kandi nta kuri kuba kumurimo. 5Naho ukurikiza ijambo rye, muri we urukundo rw’Imana ruba rwuzuye koko.
IBANGONDIRIMBO RIBANZIRIZA IVANJILI (Lk 24,32)
Alleluya Alleluya.
Nyagasani Yezu wazutse yabonekeye Intumwa ze,
maze aziha amahoro ye.
Alleluya.
IVANJILI
+ Luka (Lk 24, 35-48)
Muri icyo gihe, abigishwa bari bavuye Emawusi batekererezaga Intumwa na bagenzi babo 35Uko byagenze mu nzira, n’uburyo bamumenye amanyura umugati. 36Igihe bakivuga ibyo Yezu ubwe aba nguyu ahagaze hagati yabo, arababwira ati «Nimugire amahoro.» 37Barakangarana bashya ubwoba, bakeka ko babonye umuzimu. 38Nuko arababwira ati « Ubwo bwoba bwose mufite ni ubw’iki? Kandi mutewe n’iki gushidikanya mu mitima yanyu? 39Nimurebe ibiganza n’ibirenge byanjye: ni jyewe ubwanjye. Nimunkoreho, maze mumenye ko umuzimu atagira umubiri cyangwa amagufwa nk’uko muruzi mbifite.» 40Avuga ibyo abereka ibiganza n’ibirenge bye. 41Uko bakamazwe n’ibyishimo ntibanyurwa, baba abo gutangara gusa; noneho arababwira ati «Hari icyo kurya mufite hano?» 42Bamuhereza igice cy’ifi yokeje; 43aracyakira akirira imbere yabo.
44Nuko arababwira ati «Ibyo ni byo nababwiraga nkiri kumwe namwe nti ‘Ni ngombwa ko huzuzwa ibinyerekeyeho byose byanditswe mu mategeko ya Musa, mu bitabo by’Abahanuzi no muri Zaburi» 45 Aherako ahugura ubwenge bwabo ngo bajye bumva byanditswe. 46Maze arababwira ati «Handitswe ko Kristu agomba kubabara, maze ku munsi wa gatatu akazuka mu bapfuye, 47kandi ko uhereye i Yeruzalemu abantu bo mu mahanga yose bagomba kwigishwa mu izina rye, ibyerekeye ukwisubiraho n’ibabarirwa ry’ibyaha. 48Ibyo ni mwe bagabo bashinzwe kubihamya.»


text:
Amahwa ya kasi (Pinusi kesiya)
Amahwa ya kasi (Pinusi kesiya) ni igiti gikura vuba cyo muri aziya, kitajya kiboneka hanze y’aho gihinze. Ibiti bigira uburebure buri hagati ya metero 30 na 35 n’igihimba gishobora kugera kuri metero 1 y’umubyimba.Buri shami rigira amahwa atatu, rimwe rimwe rifite hafi ya santimetero 15 na 20 z’uburebure. Imbuto z’ibi biti (mu ishusho ry’umutemeri) zigira uburebure buri hagati ya santimetero 5 kugera ku 9 noneho intete zikagira hagati ya santimetero 1,5 kugera kuri 2,5.
Inkomoko y’amahwa ya Kasi (Pinusi kesiya) ni mu karere ka Himalaya: uhereye mu majyaruguru y’uburasirazuba bw’ubuhinde (muri iki gihe hakurwa imbaho gusa mu misozi ya Kasi na naga, muri leta ya Megalayi na Manipuru), mu Bushinwa (Mu ntara ya Yunani), Buruma (Miyanimari), amajyaruguru ya Tayilani, Lawosi, Viyetinamu (Layi Cawu, Langi soni, Cawo Bangi, Kuwangi Ninihi) no muri Filipine (Luzoni). Amahwa yo muri Filipine aboneka mu bwoko bwa Pinusi insularisi. Mu Bushinwa haboneka ubundi bwoko bwitwa amahwa ya Yunani (Pinusi yunanensisi).
Ubu bwoko aboneka ku gasozi ari kumwe n’ibindi biti bikaba bikunda gukurira mu butaka busharira bw’umutuku bufite ubusharire bwa 4,5 n’ubujyejuru bwa meteroi hagati ya 800 n’2000, ariko cyane cyane 1200 kugera ku 1400. Agace kagira ibihe by’imvura n’izuba bigenda bihinduranya, kandi hashyuha. Imvura ni nyinshi kandi ikirere kirashyuha, kandi guhinduka kw’igihe cy’izuba n’icy’imvura mu mwaka bigaragara ko imvura n’ubuhehere birenze 70%.
Iki giti cyihanganira izuba kandi kikihanganira ubukonje, ariko kigakangwa n’ubutita bubayeho igihe cyo gukura. Mu gihe cy’ihinga, gisaba igihe n’ahantu hakonje.
Andi mazina y’igihingwa ni Pinusi kasiya, Pinusi kasiyanusi.
««« Inkuru ibanza: Igiti cy’ubuhinde Pongamia pinnata Inkuru ikurikira: Imikindo Parajubaea torallyi »»»
Ku wa gatanu 4.9.2009 11:01 | Kubisohora ku urupapuro | Ibimera nyaburanga bidasanzwe
Ibyerekeye KPR
Sangira n’abandi uburambe bwawe kubijyanye no gukuza ibimera. Andika inkuru cyangwa inyandiko kubijyanye no kwitabwaho k’ubusitani, gutera, gukuza no kwita ku ibimera n’ibindi bibyerekeyeho. Hanyuma ubitangaze mururimi rwawe kavukire ubinyujije mukinyamakuru cyacu cyivuga ibijyanye n’ibimera cyitwa Botanix.


text:
Ese Kiliziya Gatolika ikwiye gusaba imbabazi kubera Jenoside yakorewe Abatutsi mu Rwanda?
Uko nabibonye abayobozi ba Kiliziya Gatolika mu Rwanda bagombaga gusaba imbabazi ubwabo, bazisabira bagenzi babo batannye mbere yo kuzisabira abo yita abana bayo.
Kuwa 16 Ukuboza 2016, ubwo yari mu Nama ya 14 y’Igihugu y’Umushyikirano, Perezida w’Inama y’Abasenyeri mu Rwanda, Musenyeri Filipo Rukamba yavuze icyo we na bagenzi be babitekerezaho.
Mgr. Rukamba avuga ko ikibazo gihari ari uko batemera ko Kiliziya yakoze Jenoside, kuko itayiteguye kandi ngo n’ikimenyimenyi ngo ntabwo yatanze intwaro.
Yakomeje avuga ko ariyo mpamvu nyuma y’imbabazi basabye, yumvaga bisa n’ibigarukira aho.
Kutumva uruhare rwa Kiliziya muri Jenoside ni ikibazo
Nemeranya na Mgr. Rukamba ko kutemera uruhare rwa Kiliziya Gatolika mu Rwanda ari ikibazo nk’uko yatangiye abivuga. Ni ikibazo kumva ko abahagarariye iyo Kiliziya batatanze “intwaro muri jenoside yakorewe Abatutsi”.
Umuntu abyoroheje ashobora gupfa kwemera ko Jenoside yateguwe nta nkunga ubuyobozi bwa Kiliziya buhaye leta yayiteguye ikanayishyira mu bikorwa. Jenoside ni icyaha gitangirira mu bitekerezo. Si icyaha gikorwa bitunguranye. Ibyo bitekerezo, Kiliziya Gatolika yabigizemo uruhare runini.
Mu ijambo rya Papa Jean Paul II ubwo yari mu Rwanda mu 1990, yibukije ko “Ivangurabwoko ryaciye ibintu mu Rwanda kandi na Kiliziya Gatolika itirinze gukora iryo vangura”. (Reba Inyandiko yanjye nise ‘Kiliziya Gatolika iritoteza’— Imvaho Nshya N° 1288 tariki ya 14-20 Kamena 1999)
Ibyo Papa yavugaga byari bifite ishingiro ariko ku mpamvu zo gucunguza umwete igihe ndafata ingero za vuba gusa.
Mu Rwanda Jenoside yatewe n’imyaka myinshi yakoreshejwe mu gucengeza irondabwoko n’inyigisho z’urwango ku Batutsi n’ivangura ryitwa iringaniza kandi Kiliziya Gatolika ibishyigikiye.
Arikiyepiskopi Vincent Nsegiyumva ntahakana uruhare rwa Kiliziya Gatolika mu butegetsi bw’u Rwanda
Umunyamakuru wa Kinyamateka yagiranye ikiganiro na Mgr Nsengiyumva (Kinyamateka: Urup. 6-7 N° 1346 – Gicurasi II 1991) wamubajije ngo “Muri iki gihe igihugu kigiye kugendera ku mashyaka menshi, ni izihe nama Kiliziya yaha abakirisitu ngo bamenye uko bazabyifatamo? Kiliziya yo se izafata uwuhe murongo ko iyo urebye mu mateka ya mbere gato y’ubwigenge usanga yari ishyigikiye amashyaka yarimo rubanda nyamwinshi (PARMEHUTU, APROSOMA).”
Mgr Nsengiyumva aramusubiza ati “Nk’uko bigaragara mu mateka, Musenyeri Classe yaba yarafashije Rudahigwa kwima. Ndetse Musenyeri Deprimoz na Bigirumwami nabo bakomeje kumushyigikira. Ku bwa Musenyeri Perraudin, guhera muri za 1956, ibintu byatangiye guhinduka. Ibaruwa y’igisibo yanditswe mu mwaka wa 1959 ngo yaba itararebwe neza n’abari ku butegetsi ndetse igatera n’imyigaragambyo. Manifesite y’abahutu igiyeho ibintu birashyuha. Amashyaka aza kuvuka. Uko Kiliziya yifashe muri ibyo bihe, simbizi nari nkiri muto. Nagiye i Burayi aho ngarukiye muri 71 nsanga ishyaka risigayeho ku mugaragaro ari PARMEHUTU. Ibya nyuma ya 73 byo ndabizi, twafatanyije n’ubutegetsi.”
Igisubizo cye kirimo byinshi
Hari ibyo avuga abihamya (akiri muto cyane cyangwa ataravuka) n’ibyo ashyiraho “ngo” ndetse n’ibyo ngo atazi kubera ko yari muto cyangwa atari ahari! Ni ah’umusomyi. Cyane no kumva icyo yavuze muri “twafatanyije n’ubutegetsi”.
Muri icyo kiganiro umunyamakuru wa Kinyamateka, yabajije Mgr. Vincent Nsengiyumva ngo “Muri izi ntambara abazifungiwe n’ubwo mwabasuye kenshi, bagaye uruhare rwa Kiliziya mu ifungurwa ryabo. Ntimwababwira umurimo wakozwe na Kiliziya Gatolika benshi batanigeze bamenya?”
Mu gisubizo cya Arikiyepiskopi yavuze nk’ufatanyije n’ubutegetsi koko
“Twagiye muri gereza ndetse nagiyeyo kenshi jyewe. Bariya bantu bari mu munyururu bakaba bafungiwe ubukotanyi, bwaba bwo butaba bwo. Ubukotanyi bukaba bwarashakaga guhirika Habyarimana. Abo ngabo ndabona ko kandi bari na benshi. Nabagereranya na paruwasi ikeneye gusurwa na Musenyeri kurusha izindi. (…) Izo mbabare, kwaba ukuri kutaba ukuri, izo mfungwa, yenda bamwe b’Inkotanyi, abandi b’abere; noneho izo nkotanyi … nako ni ibyitso, zikaba zarababajwe n’uko bazivumbuye mu bukotanyi, noneho abere bakababazwa n’uko bafunzwe kandi barengana.”
Uyu ni Arikiyepiskopi wemeza ko hari ibyitso byafashwe, ko ubwinshi bwabo abubonamo ikingana na Paruwasi akwiye gusura nka Musenyeri. Kuri we, akarengane kabo ntikamureba.
Vincent Nsengiyumva yasubije nka “Kiliziya” bitari ku giti cye, kandi mu kinyamakuru cya Kiliziya!
Iyo uhaye akarengane umugisha, ni inkunga n’intwaro ikomeye kuri uwo uvutsa abantu uburenganzira bwabo! Ngo nta ntwaro kiliziya yatanze muri Jenoside?
Ivangura ryiswe iringaniza bararishyigikiye
Umunyamakuru yabajije Arikiyepiskopi Nsengiyumva ku iringaniza ati “Inama na za raporo zimwe zivuga ko mu bihayimana borohereza abatutsi kwinjira muri iyo miryango, naho abahutu bakabaca intege. Ibyo byanditswe mu binyamakuru bimwe na bimwe. Ayo makosa niba yarabayeho yateye ingaruka zihe? Ese ubundi Kiliziya politiki y’iringaniza y’amoko iyibona ite, irarishyigikiye”?
Ibisubizo yatanze mu izina rya Kiliziya birivugira
Yagize ati: “Icyo kibazo kugisubiza biraruhije, kuko nta washimisha bose. Ushobora kugira utya uti “reka ndebe uburyo imibare iteye n’uko ibyerekana”. Washaka kubigenza utyo bati “ni ukuronda akoko”. Ibyo ngibyo barabivuga ngo Abatutsi nibo benshi mu bihayimana kandi koko nibo benshi. Ntihagire uzanyikoma, mugende mundebere mu bafurere b’Abayozefiti (Josephites), ubaze hose. Byagenze bite? Ibyo simbizi. Ariko ni ko biteye. Uwavuga rero ngo mu bafurere b’Abayozefiti abenshi ni Abatutsi, bavuga ko ari ukurwanya ubwo bwoko. Nyamara ibiriho ni ukuri. Ni ukuri kwambaye ubusa gutya. Byagenze gute nk’uko mubimbaza? Cyangwa mu babikira b’umuryango uyu n’uyu. Mwibimbaza rwose ntabwo mbizi. Cyakora hari ubwo ugira utya ukabona ari ko bimeze.
Kugira ngo wenda rugire (u Rwanda) amahoro iringaniza ryabaho, bitabujije ko abana bose bakwiga bakareba abanyabwenge. Kuvuga ko bamwe babaca intege nk’uko byanditswe mu binyamakuru ngo abana b’abahutu baragenda bakabaca intege, ngo kuko baba bayoborwa n’abatutsi, bakarinda gusezera, ibyo sinabicira urubanza. Ntabwo mbizi. Gusa jyewe nibaza ikibibatera!
Noneho rero uti: “Iringaniza”
Mu myaka ya 1958 hari agatabo ka Makuza na A. Munyangaju kavugaga amakuru yo mu Rwanda (Actualité au Rwanda). Bibazaga icyo gihe ukuntu abana b’abahutu baba ari benshi mu mashuri abanza, hanyuma hakaba bakeya mu yisumbuye. Ni ko byari bimeze ufashe imibare ukajanisha mu bana. 1973 tuzi aho yadusize, uwari uyiyoboye we simuzi. Ariko yo murayizi. Muzi ukuntu abanyeshuri biroshye mu bandi, abana b’abahutu bakirukana abatutsi.
Ibi ntabwo mbishyigikiye kuko nta tegeko cyangwa ububasha bari bafite bwo kubirukana. Ikosa ntabwo ryari kuri abo bana b’Abatutsi bemerewe, ahubwo ku babemereye. Ni uko ari n’amashuri make, naho ubundi umwana wese agomba kwiga. Babonye rero bishobora gutera amakimbirane, iriya politiki bamwe batemera yo kuringaniza aho kugira ngo ibintu bicike ubanza nayemera. Bitabujije ko abana bose bazi ubwenge bakwiga.”
Uwo niwe wari Mukuru muri Kiliziya Gatolika mu Rwanda. Iyo uwitwa umukozi w’imana avuga nk’ibi, Théoneste Bagosora cyangwa Hassan Ngeze bakora iki?
Biracyaza…


text:
Ese niba umukunzi wawe umuteye inda idateganijwe mukwiye guhita murushinga?
Iki kibazo gikunda kwibazwa nabantu benshi,nyamara umubare munini w’abantu bakundana basigaye bafata icyemezo cyo guhita barushinga igihe umusore amuteye inda ari nayo mpamvu ingo z’ikigihe zitakimara kabiri,ntago gufata icyemezo cyo kubana ari bibi gusa mubanze mutekereze niba koko witeguye kubana n’uwomuntu akaramata nkuzo uzabisezerana,umukobwa iyo atwise bimutera isoni aho anyuze hose aba abona babibona niyo inda yaba ikiri ntoya cyane akumva ntago ashaka kuzagira icyo gisebo mumuryango ,naho umuhungu nawe yatera umukobwa inda kugirango amwereke ko amukunda cyane kandi atazamutererana agahita amusaba ko babana nibyiza ariko ntukabikore uhubutse.
Umukunzi wawe umuhora hafi ukamuhoza kumutima. Umurahirira ko ntakizabatandukanya. Ese umunsi azakubwira ko atwite muzabyifatamo gute? Umuntu utaratera inda cg ngo aterwe inda ahora yiyumvamo imbaraga. Ahora aziko ariwe uzi itariki n’umunsi n‘ isaha azaterwaho inda.
Kuri iki gihe kwifata kugera kumunsi w’ubukwe bisigaye bigora abantu beshyi. Kubera iki wemera ko umukunzi wawe agukorakora kugera aho mwese muta ubwenge kandi igihe kitaragera. Ikibabaje ni abahungu baca inyuma abakunzi babo. Nigute wifungirana mucyumba, ukarebana film na murumuna wumukunzi wawe? Kandi uzi neza ko uburanga bwe bugukurura. Uzi neza ko avanyemo imyenda ko utamuhakanira. Ibi byabaye I Remera aho umuhungu yateye inda abakobwa babiri bavukana.
Irinde gusaba umukunzi wawe ibiruta ibyo wasaba umugore wawe. Abagabo benshi ntibemera ko abagore babo bagenda ijoro cg ngo bajye mutubyiniro. Ariko wowe, umukunzi wawe ukarara amajoro yose umuhamagara kuri fone. Ukamuzengurutsa utubyiniro twose umubyinisha nkaho ari igipupe utitaye kukweto yambaye ngo umureke atahe aruhuke. Mugihe uteye inda idateganizwe umukunzi wawe mukwiye kubiganiraho. Abakundana bakunda guhubuka bakihutira kubihisha. Umusore agahita ava mwishuri agatangira gushaka ibiraka, no kuguza ayo gukora ubukwe no gukwa.
Umukobwa Akambara imyenda minini ihisha ko atwite. Amasomo akayavamo akirirwa yanike amamera yo kuzakoramo ikigage. Mumiryango yabakire naho niko biba bimeze. Umusore arahubuka agahisha papa we ko umukobwa atwite. Agafata ideni muri bank rizamusenyera urugo. Rigatuma akena n’inzu ye bakayiteza cyamunara. Nawe niba ushaka ideni ryo gukora ubukwe kandi uziko umushahara wawe udahagije. Uziko ntabundi bucuruzi ufite kuruhande urimo urakora. Umukobwa waburaga umwaka kugirango abone diprome akava mwishuri. Akirirwa yambaye imyenda imuhambiriye kugirango ahishe inda. Menyako urimo kubangamira umwana wawe uri munda kandi umukeneye. Hagize icyo aba wahora ubyicuza.
Igihe umukunzi wawe umuteye inda idateganyijwe mukwiye kubiganiraho. Simukwiye kwita kubitekerezo by’imiryango yanyu. Mukwiye kwita kurukundo mufitanye’ mukareba ko rukomeye kuburyo ntakizabatandukanya. Mukwiye kwita kumutungo mufite mutitaye kubabemereye ubufasha. Byanashoboka mugafata igihe cyo kwiyubaka. Kuburyo mwazabana umwana wanyu afite imyaka3. Byose ni ubwuvikana no kwizerana. Biranashoboka ko burumuntu yaba ukwe kandi muri umugore n’umugabo. Menyako amakosa ukora azakugiraho ingaruka ubuzima byawe byose. Birashoboka ko ushobora gushiduka wateye inda umukobwa kandi uzi neza ko papa we nabimenya azakugirira nabi. Akanategeka ko umukobwa avanamo inda. Kuri iy’isi hariho abantu baba bari hej
uru yamategeko kuburyo niyo Satani ababonye aratitira. Nibikubaho uzihutire gukiza amagara yawe nay’umukunzi wawe. Sinarangiza ntababyiye ngo mwirinde SIDA arinako mukoresha agakingirizo ababishoboye bakifata.
Posted by: Fanny Ishimwe, 08/11/2016, 01:10


text:
IBIBAZO URUBYIRUKO RWIBAZA
Nakora iki ngo ababyeyi be kwivanga mu buzima bwanjye?
Kuki ababyeyi baba bashaka kumenya ibyawe byose?
Ababyeyi bawe bavuga ko baba baguhangayikiye. Ariko wowe ubona ibyo bakora ari nko kukwinjirira. Urugero:
Umukobwa witwa Erin yaravuze ati “papa ajya afata telefoni yanjye akambaza uko ayifungura, hanyuma agasoma mesaje zanjye zose. Iyo mbyanze agira ngo hari icyo muhisha.”
Undi mukobwa witwa Denise, ni bwo akigira imyaka 20. Ajya yibuka ukuntu nyina yajyaga areba abantu bose bari muri telefoni ye. Yagize ati “yafataga telefoni yanjye akareba inomero zose zirimo, akambaza ba nyirazo n’ibyo tuvugana.”
Undi witwa Kayla yavuze ko nyina yigeze gusoma agakayi yandikagamo amabanga ye. Agira ati “nari naranditsemo ibintu byinshi, harimo n’ibimwerekeye. Kuva icyo gihe, sinongeye kwandikamo.”
Umwanzuro: Ababyeyi bawe bafite inshingano yo kukwitaho, kandi si wowe ugena uko basohoza iyo nshingano. Ese ubona hari igihe barengera? Birashoboka. Icyo ukwiriye kumenya ni uko hari icyo wakora kugira ngo udakomeza kumva ko bakwinjirira.
Icyo wakora
Jya uvugisha ukuri. Bibiliya itugira inama yo “kuba inyangamugayo muri byose” (Abaheburayo 13:18). Kora uko ushoboye ku buryo ababyeyi bawe babona ko uri inyangamugayo. Uko ukomeza kubabwiza ukuri kandi ukababwira ikikuri ku mutima, ni na ko bazirinda kukwinjirira cyane.
Tekereza: ese uzwiho kuba umuntu wiringirwa? Ese iyo uhawe isaha ugomba gutahiraho urayubahiriza? Ese ntuba ushaka ko ababyeyi bawe bamenya incuti zawe? Ese ukunda kubahisha ibyo ukora?
“Jye n’ababyeyi banjye hari ibyo twumvikanye kandi ngomba kubyemera. Mbabwira ibyanjye byose. Iyo hari icyo bifuza kumenya ndakibabwira, kandi rwose ibyo bituma bangirira icyizere ntibongera kwivanga mu byanjye.”—Delia.
Jya wihangana. Bibiliya igira iti “mukomeze mwigerageze mumenye uko muhagaze” (2 Abakorinto 13:5). Kugira imyifatire ituma ababyeyi bakugirira icyizere, ntibipfa kwizana. Ariko iyo ushyizeho imihati ubigeraho.
Tekereza: ababyeyi bawe na bo bigeze kugira imyaka nk’iyawe. Ese kuba baranyuze muri icyo kigero nta ho bihuriye no kuba baguhangayikira?
“Jye mbona ababyeyi baba bibuka amakosa bigeze kugwamo bakaba batifuza ko natwe tuyagwamo.”—Daniel.
Jya wishyira mu mwanya wabo. Jya ugerageza kubona ibintu nk’uko ababyeyi bawe babibona. Bibiliya ivuga ko umugore ushoboye “akurikiranira hafi ibyo mu rugo rwe,” kandi ko umugabo mwiza arera abana be ‘abahana nk’uko Yehova ashaka’ (Imigani 31:27; Abefeso 6:4). Ibyo nta kundi ababyeyi bawe babigeraho badakurikiraniye hafi ibyawe.
Tekereza: tuvuge ko uri umubyeyi, ukaba uzi neza ibyo abakiri bato bakora. Ese wakwemera ko umuhungu wawe cyangwa umukobwa wawe aguhisha ibintu byose ntugire ikintu na kimwe ubimubazaho?
“Nkiri muto numvaga ababyeyi banjye banyinjirira mu buzima. Ariko aho mariye gukura, namenye impamvu ababyeyi babikora. Ni ukubera ko badukunda.”—James.


text:
Shema Romeo bita “Romeo RapStar”, umwe mu basore bagize itsinda rya Home Boys asanga umuraperi Khalfan ameze nk’umukobwa w’indaya kuko ari we uzerera cyane, agereranyije n’abandi bakoranye.
Avuga ko uyu muraperi Khalfan ateye ukwe, Rome RapStar yagize ati “Araza akabatakira, akabaryarya yamara kubona icyo ashaka akabita imbwa, akabata akagenda abasebya ngo ntacyo mushoboye. Urugero yahereye muri K.Rappers hamwe na Producer Lagaff hanyuma Bull Dogg amujyanye Guma Guma bakorana indirimbo bise “Uvutse ninde” abo bose yabateye ishoti. Hanyuma Bull Dogg amuzana muri Home Boys Infinity (New Level y’ubu) itangiye kumwitaho ahera kuri Bull Dogg natwe akatira (aduhunga) aza gukurikizaho itsinda ubwaryo, ejo uzumva n’abandi.”
Akomeza agira ati “ubundi ntitwakifuje ko agenda kuko kwishyira hamwe ni byo byiza ariko kuva kera niwe uba intandaro y’ibibazo n’amakimbirane, aba ashaka kuyobora no gufata ibyemezo ku giti cye. Hanyuma byamara guteza ingaruka mbi agahita yihakana itsinda akajya kuririmba ku giti cye.”
Romeo RapStar yasobanuye uko binjiye muri Tuff Gangz, ati “Khalfan niwe watwinjije muri iri tsinda kuko yavuganye na Jay Polly, abitubwiye twirinda kumwangira nk’umuvandimwe dukora indiririmbo mu majwi n’amashusho.”
Yamaze amatsiko abantu batazi imikorere ya Tuff Gang nshya , yagize ati “Abantu bari muri Tuff Gangz ni Jay Polly , Home Boys (Romeo RapStar na Young T Crack Beat) na Khalfan ahubwo imikorere n’iyo yahindutse ntabwo rikiri tsinda ryo kuririmbiramo ahubwo twashatse kurigira Brand”.
Abagize itsinda rya “Home Boys” ngo intego bafite ni ukugarura icyubahiro cy’injyana ya Hip Hop no kuyigeza aho abandi batayigejeje bafatanyije n’abandi baraperi, itangazamakuru n’abakunzi ba muzika nyarwanda.
Ku ruhande rwa Khalfan we ngo ntacyo atakoreye iri tsinda ngo rimenyekane ati “ntabwo twari group ahubwo twari crew kandi muri crew buri wese aba yemerewe gukora solo.”
Akomeza agira ati “Abo barashaka kuzamukira ku izina ryanjye. Ahubwo ni hit bashaka kandi n’ibintu byose twakoraga yari njyewe kuko nabarushaga izina.”
Urutonde ntakuka, kure y’isoko, Ibyiza n’ibindi, Uwo ndiwe , Imbuto itaribwa, Wiyita iki n’izindi ni zimwe mu ndirimbo z’iri tsinda zamenyekanye.


text:
Ku nshuro ya mbere mu mateka y'u Rwanda,
Abanyamahanga 21 bashaka kubona
ubwenegihugu bw'u Rwanda bakoreshejwe ikizamini. Icyo babanjirijeho ni icyanditse,
abazagitsinda bazakurikizaho icyo mu magambo, abazagitsinda bazemezwa n'inama
y'abaminisitiri, abazaba babuhawe bazarahirire imbere y'umuyobozi w'akarere.
Aba banyamahanga bakoreshejwe ikizamini n'icyigo gishinzwe abinjira n'abasohoka mu Rwanda. Bamwe muri bo bifuza ubwo bwenegihugu bavukiye mu Rwanda abandi bashatse abagore b'Abanyarwandakazi.
Bamwe mu bakoze icyo kizamini, harimo abakomoka muri Kongo, badutangarije ko bizeye neza ko bazatsinda icyizamini cyanditse babanjirijeho.
Iteka rya Perezida rirebana no guhabwa ubwenegihugu bw'u Rwanda ryasohotse mu kwezi kwa 5 mu mwaka wa 2009> Kuva ryasohoka, bariya banyamahanga 21, nibo ba mbere bakoreshejwe ikizamini cyo kubona ubwo bwenegihugu.
Iryo teka rivuga ko kugira ngo umuntu ahabwe ubwenigihugu bw'u Rwanda agomba kuba fite imyaka 18 kandi amaze nibura imyaka 3 aba mu Rwanda.


text:
ISOMO RYA MBERE
Ibaruwa ya Mutagatifu Yuda (Yuda 17.20b-25)
17Nkoramutima zanjye, nimwibuke amagambo mwabwiwe kera n’intumwa z’Umwami wacu Yezu Kristu. 20bNimushinge imizi mu kwemera kwanyu gutagatifu rwose; musengere muri Roho Mutagatifu; 21mwikomeze mu rukundo rw’Imana; mushingire amizero yanyu ku mpuhwe z’Umwami wacu Yezu Kristu, kugira ngo muronke ubugingo buhoraho. 22Nimugirire impuhwe abagishidikanya ; 23mubakize mubakura mu muriro; abandi na bo mubagirire impuhwe ariko zivanze n’ubwoba, mwange n’imyambaro yandujwe n’imibiri yabo. 24Imana imwe rukumbi n’Umukiza wacu, ibarinde icyabagusha icyo ari cyo cyose, ibahingutse mu byishimo muri abaziranenge imbere y’ikuzo ryayo, 25ku bwa Yezu Kristu Umwami wacu. Naharirwe ikuzo n’ubuhangange, ubutegetsi n’ububasha, kuva mu ntangiriro y’ibihe byose byahise, kugeza ubu n’iteka ryose. Amen!
ZABURI (Zab 63 (62), 2, 3-4, 5-6)
Inyik/ Nyagasani, Mana yanjye, umutima wanjye ugufitiye inyota!
Nyagasani, ni wowe Mana yanjye,
mpora ngushaka uko bukeye !
Umutima wanjye ugufitiye inyota,
n’umubiri wanjye ukakugirira urukumbuzi,
meze nk’ubutaka bw’agasi, bwabuze amazi bukumirana.
Naguhanze amaso aho uri mu Ngoro ntagatifu,
mbona ububasha bwawe n’ikuzo ryawe;
Ineza yawe nsanga yaguranwa amagara y’umuntu,
umunwa wanjye uhora ukwamamaza.
Koko nzahora ngusingiza igihe cyose nkiriho,
Izina ryawe nditegere amaboko nkwiyambaza.
Nzamera nk’umuntu wahaze ibinure n’imisokoro,
Ibitwenge bimpore ku munwa kubera ibyishimo,
Maze ndirimbe nezerewe kubera ibisingizo byawe.
IBANGONDIRIMBO RIBANZIRIZA IVANJILI (Heb 4,12)
Alleluya Alleluya.
Ijambo ry’Imana ni irinyabuzima:
riratyaye kurusha inkota, riracengera kugera mu mutima.
Alleluya.
IVANJILI
+ Mariko (Mk 11, 27-33)
Muri icyo gihe, 27 Yezu n’abigishwa be bagaruka i Yeruzalemu. Ubwo Yezu yagendagendaga mu Ngoro y’Imana, abaherezabitambo bakuru, abigishamategeko n’abakuru b’imiryango baramwegera, 28baramubwira bati« Ibyo ubikoresha bubasha ki? Ni nde waguhaye ubwo bubasha?» 29Yezu arababwira ati« Reka nanjye ngire icyo mbabaza kandi munsubize, maze nanjye mbone kubabwira aho ububasha butuma nkora ibyo mubona bukomoka. 30Batisimu ya Yohani yaturutse mu ijuru cyangwa ku bantu? Nimunsubize ! » 31Naho bo baribwira bati «Nituvuga ko yaturutse mu ijuru, aratubwira ati ‘Mwabujijwe n’iki kumwemera?’ 32Nituramuka tuvuze ko yaturutse ku bantu bizatugendekera bite? » Koko rero batinyaga rubanda, kuko bose bahamyaga ko Yohani ari umuhanuzi nyawe. 33Nuko basubiza Yezu bati «Ntitubizi. » Yezu na we arababwira ati «Nanjye rero simbabwiye aho nkura ububasha bwo gukora ibyo mubona.»


text:
ESE UMUNTU ASHOBORA KWIGA IMANA AKAYIMENYA ? Rev Sebugorore
Nubwo hariho ibindi byitwa Imana, aribyo mu ijuru cyangwa mu isi, ( nkuko hariho imana nyinshi n’abami benshi), ariko kuri twe hariho Imana imwe ariyo Data wa twese ikomokwaho na byose, ari yo natwe dukesha byose, kandi hariho Umwami umwe ari we Yesu Krisito ubeshaho byose, natwe akatubeshaho 1Abakorint 8:5.
Bibliya ivuga kandi igahishura byinshi ku Mana, Guteg 32:6, Mt 23:9, Abarom 3: 9.
I. UBURYO BUTATU BW’IMYEMERERE MU BANTU
. Abantu bemera Imana imwe ( monotheistes).
. Abantu bemera imana nyinshi( polytheistes).
. Abahakanyi ( atheistes).
II. IBINTU BIRANGA IMANA NYAMANA
. Ntigira itangiriro n’iherezo (Omnipotence).
. Ntigira icyo ihishwa (Omniscience).
. Ibera hose icyarimwe (Omnipresence).
III. KAMERE Y’IMANA
. Imana ni umwuka, Yoh 4:24
. Imana irera, 1Pet 1:15
. Imana ntihinduka, Abah 13:8
. Imana ishobora byose, itang 18:13,14
. Imana irafuha: kuva 20:3
. Imana ntikiranirwa, Abah 6:10
IV. AMAZINA Y’IMANA
. Yehova: Imana ibaho mu ububasha bwayo gusa.
. Yehova-Yire: Imana iha abantu ibyo bakenye.
. Yehova-Rafa: Imana ikiza indwara.
. Yehova-Nisi: Imana mu ntambara.
. Yehova-Shalom: Imana itanga amahoro.
. Yehova-Tshiken: Uwiteka gukiranuka kwacu.
. Yehova-M’Kadeshi: Uwiteka utweza.
V. IBYO IMANA ISHAKA KU BANTU, Mika 6:9
. Gukiranuka
. Kubabarira
. Kugendana n’Imana
. Guca bugufi.
Imana yigaragarije mu mwana wayo Yesu Krisito. Imana yateganije imigambi yayo, umwana ayishyira mu bikorwa, Umwuka wera akurikirana byose.
Rev SEBUGORORE Henry


text:
Rwanda | Muhanga: abana batowe guhagararira abandi biyemeje kurwanya ihohoterwa bakorewa
Mu karere ka Muhanga, abana batoye abana bagenzi babo bazabahagararira ku rwego rw’akarere kugirango bajye babafasha gukemura bimwe mu bibazo bahura nabyo. Mu byo abana batowe biyemeje birimo no kwita ku More...
Muhanga: Abikorera baritegura kwibuka bagenzi babo bazize Jenoside
Abikorere bo mu karere ka Muhanga mu ntara y’Amajyepfo baritegura kwibuka bagenzi babo bakoraga umwuga umwe bazize jenoside yakorewe abatutsi mu mwaka w’1994. Aba bikorera bo mu mirenge yose yo mu More...
Nyamasheke: Abaturage basabwe kurwanya amakimbirane yo mu miryango.
Mu muganda udasanzwe wo kurwanya no guhangana n’ibiza wabaye kuri uyu wa16/5/2012, umuyobozi wa polisi mu ntara y’iburengerazuba Seminega Jean Baptiste yasabye abaturage b’akarere ka Nyamasheke More...
Kamonyi: Abaturage barasabwa kwita ku mutekano w’abaturanyi babo
Mu kiganiro abaturage bo mu mudugudu wa Ryabitana, akagari ka Gihinga, umurenge wa Gacurabwenge, bagiranye n’abayobozi nyuma y’umuganda wo ku itariki 28/4/2012, Guverineri w’Intara y’Amajyepfo More...
Bugesera: Urubyiruko rwiyemeje guhagurukira ikibazo cy’ibiyobyabwenge
urubyiruko Inzego z’urubyiruko mu karere ka Bugesera zirasabwa gufata iya mbere mu gukangurira urubyiruko bagenzi babo kwirinda ibiyobyabwenge kuko ababikoresha babana na bo umunsi ku munsi. Ibyo babikanguriwe More...


text:
Gutangiza ibiganiro
Videwo zidufasha gutangiza ibiganiro bishingiye kuri Bibiliya.
Gutanga agatabo Ese ubuzima bwabayeho biturutse ku irema?
Kumenya uko ubuzima bwabayeho bishobora gutuma tumenya impamvu turi ku isi
Gutanga agatabo Umuryango wawe ushobora kugira ibyishimo
Imiryango yugarijwe n’ibibazo. Bibiliya itanga inama zagufasha kugira ibyishimo mu muryango.
Ese wifuza ubutumwa bwiza?
Muri Yesaya 52:7 havuga ko Bibiliya irimo ‘ubutumwa bwiza bw’ibintu byiza.’ Bushobora gutuma ugira umuryango mwiza, inshuti nziza n’amahoro nyakuri.
Ese tuzongera kubona abacu bapfuye?
Bibiliya idusezeranya ko tuzongera kubona abacu bapfuye, kuko bazazuka bakaba ku isi.
Abahamya ba Yehova ni bantu ki?
Abantu benshi bifuza kumenya Abahamya ba Yehova abo ari bo. Bibarize kugira ngo ubamenye neza.


text:
Iherezo ry’ikintu riruta itangira ryacyo
“ Iherezo ry’ikintu riruta intangiriro yacyo” Umubwiriza 7:8. (Finishing is better than starting / the end of a matter is better than its beginning).
Hari imvugo ivuga ngo ni byiza gutangira ikintu ufite n’amaherezo yacyo mu bitekerezo ( start with an end in mind). Muri aya magambo ndi ku ijambo “ Iherezo” Yesu adusure. Buriya iherezo ni ikintu gikomeye kuko niryo rigaragaza niba, ibyabaye mbere, byari bifite agaciro.
Hari ikintu menye vuba aha, kivuga ngo nta muntu witwa intwali akiriho. Nabyibajijeho cyane, ariko nza gusanga ku ruhande rumwe, bifite ishingiro, kuko uyu munsi bashobora kugushyira mu gitabo cy’intwali, bwacya ukagamburura cyangwa se ugahinduka ugakora ibintu bibi bisibanganya ibyiza byose waba warakoze kugirango witwe intwali. Imana idusure
Salomo rero kuko yari afite ubwenge yahawe n’Imana abyitegereje asanga iherezo ry’ikintu riruta itangira ryacyo. Ubu narakijijwe muri 2000, nkabwiriza ubutumwa bwiza, nanashaka ngahabwa impano yo guhagurutsa umuntu ubana n’ubumuga , abantu bagakira, ariko nyuma nkazagwa nkava mu byizerwa ngasubira inyuma, igifite agaciro si uko nahoze ndi, si iby’igihe cyashize !
Hari indirimbo twajyaga turirimba ivuga ngo “icyaduha tukazasohoza urugendo rwacu mu mahoro ”. Kuko bijya bishoboka ko umuntu agira iherezo ribi!!!! Agatangira neza, ariko akarangiza nabi pe!!! Kuko iherezo ry’ikintu riruta itangira ryacyo.
Buriya kuba urugo rutangiye neza sicyo kibazo ahubwo uko muzasazana niba Yesu abahaye kurambana! Wari wabona urugo rurangije nabi!! Yesu abikurinde
No mukuba umukristo ukijijwe naho Bibiliya iravuga ngo “Ariko ujye ukiranuka uzageze ku gupfa, nanjye nzaguha ikamba ry’ubugingo” Ibyahishuwe 2:10. Mbese si ikintu ukora rimwe ukarekeraho, gukiranuka kwacu kugira agaciro iyo tugukomeje kugeza baturengejeho itaka baririmba ngo aheza mu ijuru tuzahurirayo bagenzi! Ibihe byiza mbifurije kuzagira iherezo ryiza nk’iry’abakiranutsi
Amen


text:
Nkuko bisanzwe itariki 15 z’ukwezi kwa Kanama buri mwaka uba ari umunsi w’akaruhuko hizihizwa ijyanwa mu ijuru rya Bikiramaliya bityo n’umunsi w’ejo ukazaba ari akaruhuko ni muri urwo rwego Fantastic bar and restaurant yabateguriye igitaramo cyo kwizihiza uwo munsi kikaba kiri bube muri uyu mugoroba aho abasohokera muri Fantastic bari butaramirwe na Orchestre Impala ndetse n’aba DJs batandukanye,iki gitaramo kikaba kiri butangire saa moya kugeza mu gitondo.
Orchestre Impala irasusurutsa abari busohokere muri Fantastic


text:
Ikibazo : Mfite umuntu dukundana, afite umugore n’abana, kandi
nanjye ndamukunda pe, yansabye ko namubyarira umwana, hanyuma nza
kumwangira none ntakinyitayeho nka mbere ntakimpamagara muri make
yarandakariye. Mbigenze nte ?
Mwakoze kubaza ikibazo, ndabona koko ari ikibazo gikomeye, cyane cyane ko numva neza ko harimo urukundo. Buriya iyo ukunda umuntu cyane biragorana kumva ko wamutakaza. Ariko hari ibintu bimwe na bimwe nshaka ko tuvugana gatoya :
Icya mbere ni uko uwo mugabo afite umugore, ubwo ntekereza ko mutabana abana n’uwo mugore wundi. Ibi byatumye nibaza ku maherezo y’urukundo rwanyu. Ese iyo muganira amaherezo y’urukundo rwanyu muvuga ko ari ayahe ? Kuko mbere yo gutekereza umwana wakwibaza amaherezo y’urukundo rwanyu. Ese wowe warashatse nawe ? Cyangwa uracyari ingaragu ?
Nyuma yo gutekereza icyo kibazo rero niho noneho hatekerezwa icy’umwana.
Nta buryarya nshyizemo rero, nakubwira ko ibyiza ari uko uwo mwana mwamureka nkuko wiyemeje. Kuko kwemera kubyara umwana utazaba mu muryango wuzuye ni ukwikunda. Kuko ubwo nyuma muzibaza niba muzagumana, niba azajya mu rugo rwa se, n’ibindi Ugasanga ubikoze ubu kugira ngo unezeze uwo mugabo ariko nyuma wowe n’umwana mukazabyishyuza amarira menshi.
Ntizimbye mu magambo rero, nubwo bikugoye, bikubabaje ubungubu, komera ku cyemezo wafashe, uwo mugabo ureke agende ubabare, ariko usenge Imana izagushumbushe uwawe kuko n’ubundi uwo ukunze ubu afite uwe mugore.
Yansabye ko tubyarana , ndamwangira, none yarandakariye mbingenze nte ?
Ikibazo : Mfite umuntu dukundana, afite umugore n’abana, kandi
Labels: umuryango


text:
Prof Déo Byanafashe umwanditsi w’amateka akaba n’umwarimu muri kaminuza arasaba Leta ko ikwiye kuzajya iha abanditsi amafaranga igihe basohoye ibitabo, Dr Vuningoma akavuga ko bidashoboka kuko bataba babasabye kubyandika.
Uku kudahuza mu bitekerezo kw’aba bagabo kumvikanye ubwo habaga inama nyunguranabitekerezo ku iterambere ry’ubwanditsi mu Rwanda, aho bimaze kugaragara ko uru rwego rukiri hasi.
Ni inama yahuje abanditsi b’ibitabo batandukanye mu Rwanda, aho hatangiwemo ibitekerezo binyuranye bigamije kuzanzamura umwuga w’ubwanditsi mu gihugu.
Atanga igitekerezo cye, Prof Byanafashe Deo, umwanditsi akaba n’umwarimu w’amateka, yavuze ko abanditsi bakwiye guhabwa agaciro n’icyubahiro ndetse usohoye igitabo gifite ireme aba akwiye kuzajya ahabwa amafaranga.
Gusa Umuyobozi w’Inteko Nyarwanda y’Ururimi n’Umuco, Dr Vuningoma James we si ko abibona ngo kuko Leta itazajya itanga amafaranga ku wanditse wese na cyane ko iba itamusabye kwandika.
Yifashishije urugero rw’igihe amashuri yadukaga mu Rwanda, Prof Byanafashe yavuze ko abazungu bakigera mu gihugu bashishikarije abaturage kubaha abana babo bakabigisha ariko benshi bagatsimbarara, nyuma baza kwigira inama y’uko umubyeyi utanze umwana we ngo yige bazajya bamugabira udusozi dutandukanye, bituma benshi bemera kohereza abana babo mu ishuri.
Abisanisha n’iby’ubwanditsi bw’iki gihe mu Rwanda, Byanafashe yavuze ko bukiri hasi, aho binakomoka mu ireme ry’uburezi riri hasi mu mashuri, bigatuma abanyeshuri basohoka batanazi kwandika n’igitabo cyandikwa basoza kaminuza.
Ibi ngo bigira ingaruka ku bwanditsi muri rusange ngo kuko igihe umunyeshuri atabyize neza bituma atanabikunda iyo arangije kwandika. Aha yavuze ko ufashe umwanzuro wo kwandika aba akwiye guhabwa icyubahiro ndetse nyuma y’igenzura ryimbitse ry’igitabo cye kiba gikwiye guhabwa igihembo cy’amafaranga.
Yagize ati “Umuntu wanditse igitabo yahabwa agaciro karenze, ni ukumukiza, ni ukumuha ikintu kimeze nk’umushahara kuko yabashije kwandika igitabo noneho wenda na RDB ikajya ireba icyo gitabo koko ireme ryacyo ikakigenera amafaranga…”
Yunzemo ati “Nta kundi ugomba guha igitabo agaciro udahaye nyiri ukucyandika, ako gaciro ni ukumuha amafaranga. Ni ko amateka abitwereka. Ntimugire ngo ni ugukunda amafaranga ahubwo ni uko byabayeho, ni uko byagenze, iyo umuntu yahabwaga umusozi babaga bamukijije…uwanditse igitabo bamuhaye na we abantu bose bazajya bagerageza kwandika kereka abadashoboye nguko uko mbona byagenda, nta kindi kidindiza ibitabo ni uko na bake bagerageza kubyandika babikeneramo kurusha uko bari bameze mbere. Aho ni ho mbona hashakirwa ikibazo…
Dr Vuningoma avuga ko nta rwego rwa Leta rufite inshingano yo guha abanditsi amafaranga, ahamya ko ikibazo cy’abahanzi baba biteze amafaranga kuri Leta ari icya rusange, aho gikwiriye gushakirwa umuti urambye.
Yagize ati “Biratangaje rero, Prof Byanafashe rwose umbabarire sinemeranye nawe ko ikigo cya Leta kigiye gufata amafaranga kikayaha Byanafashe wanditse igitabo ari igitabo cya Byanafashe atari igitabo cya RALC, iyo uvuga RALC kubera ko ifite byinshi. murabitwandikira mukabiduha ngo nitubahe amafaranga, ni njye wagusabye ngo ucyandike? Hari umushinga nandikanye nawengo tugirane MOU (amasezerano y’ubufatanye) mu buryo bw’Abanyamerika, Umunyamerika araza akakubwira ati ‘Dore wowe uzi ubwenge igitekerezo cyanjye ni iki genda unyandikire. Genda unkorere sinema, filime igendanye n’ibyo.’ Ukabayandika bikajya mu masezeramo y’ubufatanye tukemeranya amafaranga nzaguha warangiza ukabikora byose tukemeranya muri ayo masezeranoharimo amafaranga twemeranyije, ukampa wa mutungo wanditse ku izina ryawe wowe ugatwara amafaranga bikaba birarangiye. Ni ko Abanyamerika bakora.
Hari n’abandi bavuga ngo umuhanzi ni umuntu kandi agomba kubaho, icyo gihangano cye bakemeranya ijanisha ariko mu masezerano y’ubufatanye. Ariko se ugiye kwandika igitabo cyawe ni ubwenge bwawe uzi n’igituma wagishatse nurangiza ngo dore ngiki mpa amafaranga? Ndagikoresha se iki? Mureke tubyibazeho kuko ikibazo yabajije kitareba umwe kitareba babiri.”
Dr Vuningoma avuga ko muri RALC bafite umurundo w’ibitabo bikabakoza isoni kubwira Umunyarwanda ngo nta mafaranga bafite kandi ari yo yaje ashaka.
Avuga ko Mitali akiyobora MINISPOC hari igihe abanditsi bazaga gusaba amafaranga yo gusohora ibitabo, uyu muminisitiri agasaba ko hazanwa ingano y’amafaranga yo mu icapiro, noneho bakishyura icapiro aho guha umwanditsi amafaranga mu ntoki, ngo ibi ntibyashimishaga abanditsi ngo kuko babaga bishakira amafaranga mu ntoki.
Abanditsi bavuze ko Leta isa nk’aho ntacyo ifasha uru rwego kuko bigaragara ko ruri mu zikiri hasi cyane
Gusa Vuningoma yavuze ko batangiye gushyira hamwe abahanzi muri rusange kugira ngo ikibazo cy’imyumvire yo kuba bahabwa amafaranga na Leta ibavemo, ahubwo babashe gukorera hamwe ngo biteze imbere.


text:
Buri nama izajye ihwiturira ababyeyi n’urubyiruko ububi bw’ibiyobyabwenge-Guverineri Uwamariya
Guverineri w’Intara y’Uburasirazuba Uwamariya Odette arasaba inzego zose z’ubuyobozi mu Ntara y’Uburasirazuba guhaguruka zikarwanya ikoreshwa ry’ibiyobyabwenge no kunywa ibisindisha mu rubyiruko n’abana, ndetse urwo rugamba n’ababyeyi bakarugira urwabo.
Mu kurwana uru rugamba hemejwe ko buri nama yose izajya iba mu Karere ka Rwamagana, abayitabiriye bazajya bibutswa kurwanya ikoreshwa ry’ibiyobyabwenge n’ibisindisha mu rubyiruko n’abana, kandi buri wese akagaragaza uruhare rwe mu kubirwanya.
Mu nama Guverineri Uwamariya yagiranye n’abavuga rikijyana mu Karere ka Rwamagana ubwo yagasuraga kuwa gatanu, hemejwe ko abavuga rikijyana bo mu Karere ka Rwamagana bose, bafatanya guhwitura ababyeyi no kwigisha abana n’urubyiruko kumenya ububi bw’ibiyobyabwenge n’ibisindisha.
Abavuga rikijyana bari muri iyi nama ni abayobozi bose kuva ku rwego rw’Akarere kugera ku rwego rw’Akagari, abikorera ku giti cyabo muri Rwamagana, abakozi n’abayobozi b’imiryango itegamiye kuri Leta ikorera muri Rwamagana, abayobozi b’amadini, abakozi b’Akarere n’abakuriye inzego z’umutekano.
Aba bose biyemeje gukangurira abaturage muri rusange n’ababyeyi mu nama zitandukanye bagirana, mu buryo bw’umwihariko kwirinda no guhashya ibiyobyabwenge n’ibisindisha mu rubyiruko n’abana bato kandi ubu butumwa bukajya butangwa muri buri nama ibaye.
Basabwe kandi gukangurira ababyeyi kwita ku bana babo no kubakurikirana kugirango batishora mu biyobyabwenge no kunywa ibisindisha.


text:
Ikibuye kizagonga isi tariki 5 Gashyantare 2040
Mu mwaka wa 2011 havumbuwe ibuye ryiswe 2011 AG5 ubu rikaba rihangayikishije inzobere n’abashakashatsi mu bumenyi bw’isanzure kuko hari ibimenyetso bigaragaza ko tariki 5 Gashyantare 2040 rizahitana isi.
Muri rusange mu isanzure hari ibibuye bisaga ho gato ibihumbi 560 nk’uko urubuga wikipedia.org rubitangaza, muri byose ntibikunze kugaragaza ibimenyetso byo kugongana n’isi cyane uretse ikiswe 2007 VK184 n’iki twavuze hejuru.
Iki kibuye cyavumbuwe muri Mutarama 2011, i Arizona muri Leta Zunze (...)
Mu mwaka wa 2011 havumbuwe ibuye ryiswe 2011 AG5 ubu rikaba rihangayikishije inzobere n’abashakashatsi mu bumenyi bw’isanzure kuko hari ibimenyetso bigaragaza ko tariki 5 Gashyantare 2040 rizahitana isi.
Muri rusange mu isanzure hari ibibuye bisaga ho gato ibihumbi 560 nk’uko urubuga wikipedia.org rubitangaza, muri byose ntibikunze kugaragaza ibimenyetso byo kugongana n’isi cyane uretse ikiswe 2007 VK184 n’iki twavuze hejuru.
Iki kibuye cyavumbuwe muri Mutarama 2011, i Arizona muri Leta Zunze Ubumwe z’Amerika kugeza n’ubu hashyizweho amatsinda menshi ashinzwe kugikurikiranira hafi idakika ku rindi , umunsi ku wundi, amenshi muri yo ni ay’ikigo cya Leta Zunze Ubumwe z’Amerika kizobereye mu by’isanzure (NASA).
Ikibuye 2011 AG5 gifite umurambararo wa metero 140, ariko abashakashatsi ntibarabasha kumenya ingano, uburemere n’ibikigize nyabutabire byacyo.
Detlef Koschny wo mu kigo cy’u Burayi cyita ku bijyanye n’isanzure (ESA), mu Ishami rikurikirana imibumbe igaragiye izuba (Solar System) yatangarije ikinyamakuru cyitwa Huffington Post ko imibare igaragazwa kugera ubu ikirimo urujijo.
Foto: astrocosmos2002.blogspot.com
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
ISOMO RYA MBERE
Igitabo cya mbere cy’Abami (1 Bami 19, 4-8)
Muri iyo minsi, umuhanuzi Eliya mu guhunga umwamikazi Yezabeli, 4agenda urugendo rw’umunsi umwe mu butayu. Ahageze yicara munsi y’igiti cyari cyonyine, yisabira gupfa agira ati «Nta cyo ngishoboye. None Uhoraho, akira ubuzima bwanjye kuko ntaruta abasokuruza banjye.» 5Nuko aryama munsi y’icyo giti cyari cyonyine, arasinzira. Umumalayika araza amukoraho amubwira ati «Byuka urye!» 6Aritegereza abona ku musego we umugati wavumbitswe mu mabuye ashyushye n’akabindi k’amazi; ararya, aranywa, hanyuma arongera araryama. 7Umumalayika w’Uhoraho aragaruka amukoraho maze aramubwira ati «Byuka urye kuko ugifite urugendo rurerure.» 8Eliya arahaguruka ararya kandi aranywa, hanyuma amaze kumva ahembutse, agenda iminsi mirongo ine n’amajoro mirongo ine kugera i Horebu, umusozi w’Imana.
ZABURI (Zab 34 (33), 2-3,4-5, 6-7, 8-9)
Inyik/ Nimushishoze maze mwumve ukuntu Uhoraho anogera umutima.
Nzashimira Uhoraho igihe cyose,
ibisingizo bye bizahora ubudahwema mu munwa wanjye.
Ishema mfite ryose ndikesha Uhoraho,
ab’intamenyekana nibabyumve maze bishime!
Nimwogeze Uhoraho hamwe nanjye,
Twese hamwe turatire izina rye icyarimwe.
Nashakashatse Uhoraho aransubiza,
nuko ankiza ibyankuraga umutima byose.
Abamurangamira bahorana umucyo,
mu maso habo ntiharangwa ikimwaro.
Umunyabyago yaratabaje Uhoraho aramwumva,
maze amuzahura mu magorwa ye yose.
Umumalayika w’Uhoraho aca ingando
Hafi y’abamutinya, akabagoboka.
Nimushishoze maze mwumve ukuntu Uhoraho anogera umutima,
hahirwa umuntu abereye ubuhungiro!
ISOMO RYA KABIRI
Ibaruwa Mutagatifu Pawulo Intumwa yandikiye Abanyefezi (Ef 4, 30-32; 5, 1-2)
Bavandimwe, 4,30muramenye ntimugashavuze Roho Mutagatifu w’Imana, wa wundi mwahawe ngo abe ikimenyetso kizabaranga ku munsi w’ukubohorwa kwanyu. 31Icyitwa ubwisharirize cyose n’umwaga, n’uburakari, n’intonganya, no gutukana, kimwe n’icyitwa ububisha cyose gicibwe muri mwe. 32Ahubwo nimugirirane ineza n’impuhwe, mubabarirane ibyaha nk’uko Imana yabababariye muri Kristu. 5,1Nimwigane rero Imana ubwo muri abana bayo ikunda; 2mujye mukundana nk’uko Kristu yadukunze, maze ubwe akatwitangira aba igitambo n’ituro bimeze nk’umubavu uhumura neza, bigashimisha Imana.
IBANGONDIRIMBO RIBANZIRIZA IVANJILI (Yh 6,51)
Alleluya Alleluya.
Nyagasani Yezu, uri umugati muzima wamanutse mu ijuru,
urya uwo mugati azabaho iteka.
Alleluya.
IVANJILI
+ Yohani (Yh 6, 41-51)
Muri icyo gihe, 41Abayahudi barijujuta bitewe n’uko Yezu yari yavuze ati «Ndi umugati wamanutse mu ijuru,» 42Maze baravuga bati «Uriya si Yezu mwene Yozefu? Se na nyina ntitubazi? Ubu ashobora ate kuvuga ati ‘Namanutse mu ijuru’?» 43Yezu arabasubiza ati «Nimureke kuvugana mwijujuta. 44Nta we ushobora kungeraho atabihawe na Data wanyohereje, nanjye nkazamuzura ku munsi w’imperuka. 45Mu gitabo cy’Abahanuzi haranditse ngo ‘Bose baziyigishirizwa n’Imana.’ Umuntu wese wumvise Data akigishwa aransanga. 46Nta wigeze abona Data uretse uwaturutse ku Mana; uwo nguwo ni we wabonye Data. 47Ndababwira ukuri koko: uwemera agira ubugingo bw’iteka. 48Ni jye mugati w’ubugingo. 49Ba sogokuruza banyu baririye manu mu butayu, maze bararenga barapfa. 5ONguyu umugati wamanutse mu ijuru, kugira ngo uwuriye wese ye kuzapfa. 51Ni jye mugati muzima wamanutse mu ijuru. Urya uwo mugati azabaho iteka; kandi umugati nzatanga ni umubiri wanjye kugira ngo isi igire ubugingo.»


text:
Abaturage bo mu bice bitandukanye by’Akarere ka Gakenke baravuga ko ibiraro bishya bise ‘Indege’ byubatswe ku migezi iri mu bice batuyemo byabarereye igisubizo cy’ibibazo by’imfu zakururwaga ahanini n’ugusaza kw’ibiraro byari kuri iyo migezi.
‘Indege’ ni akazina k’akabyiniriro abaturage bo mu Karere ka Gakenke bise ibiraro bigenda byubakwa hejuru y’imigezi iri mu duce batuyemo, byubakwa ku bufatanye bw’abanyeshuri biga muri Leta zunze Ubumwe za Amerika bibumbiye mu Muryango ‘Bridge to Prosperity’ aho bigenda bishyirwa mu bice birimo imigezi ikunze kwivugana abaturage.
Mu Karere ka Gakenke hari bene biriya biraro bine, biri mu mirenge itatu irimo Gashenyi, Muhondo na Mugunga; imirenge inyurwamo n’Imigezi ya Base, Cyacika na Mukungwa yakunze kujya yivugana abaturage bayinyuraho bitewe no kuba nta biraro bikomeye byayibagaho.
Ikinyamakuru izubarirashe.rw cyasuye abaturage baturiye biriya biraro maze bahuriza kukwemeza ko baciye ukubiri n’imfu zo mu mazi zahoraga zibibasira.
Barakagirande Cecille, umukecuru ufite imyaka 78 utuye mu Murenge wa Gashenyi, agira ati “Kuva mu bwana bwanjye nakuze mbona Base itwara abantu benshi kubera ibiraro bidafite uburambe. N’ikimenyi menyi abuzukuru banjye batatu bose barapfuye baguye muri uyu mugezi.”
Uyu mukecuru akomeza avuga ko kubera imiterere y’Umugezi wa Base, ikiraro cyose bagegeragezaga gushyiraho yahitaga igitwara bigatuma ubahirane hamwe n’imirenge ituranye n’uwa Gashenyi bugorana.
Ati “Ubu noneho turatekanye kubera ibi biraro by’indege twahawe inaha; nta muturage ugipfa atwawe n’umugezi, turatembera nta kibazo ndetse n’abana bakajya kwiga twizeye ko baragaruka amahoro mu gihe mbere abenshi bahita batwarwa n’imigezi.”
Abaturage batuye mu bice birimo bene biriya biraro, bavuga kandi ko biborohereza mu buhahirane n’abaturanyi babo batuye hakurya y’imigezi iriho ibyo biraro, akaba ari mu gihe ngo batarahabwa ibyo biraro ubuhahirane butagendaga neza.
Bazimaziki Marcel wo mu Murenge wa Ruli, agira ati “Akenshi mu gihe cy’imvura byaratugoraga cyane kugera ku Isoko rya Muhondo bitewe n’uko Umugezi wa Cyacika wabaga wuzuye; twatinyaga kuwambuka bitewe n’uko hari abaturage wahitanaga, ariko ubu tujya ku ndege[ikiraro] yacu tukambuka tugakomeza imirimo nta cyo twikanga.”
Nzamwita Déogratious, umuyobozi w’Akarere ka Gakenke nawe ahamya ko ibiraro byo mu kirere byazanye impinduka mu mibereho y’abaturage bo muri ako karere, akaba yemeza abaturage baciye ukubiri no kwicwa n’imigezi; ibintu ahuza no kuba aho hashyiriweho ibyo biraro ‘nta muturage wongeye kugwa mu mazi.’
Agira ati, “Ubundi icya mbere tubishiyiraho ni uko baturage bagwa mu migezi; igihe cyose mu gihe cy’imvura ntihaburaga igihe imigezi yuzuraga igatwara abantu, ariko ibyo ntibeherutse kubera biriya biraro.”
Nzamwita akomeza asobanura ko ibiraro abaturage bita indege byagiye bishyirwa mu bice byakundaga kugaragaramo imfu nyinshi zo mu mazi ndetse n’aho ubuhahirane bwagoranaga kubera kutagira ibiraro bihamye kandi birambye ku migezi.
Mu iyubakwa rya biriya biraro, meya Nzamwita asobanura ko Akarere ka Gakenke katanze abakozi ba nyakabyizi, imbaho na sima(Cement) mu gihe Abanyamerika bo muri ‘Bridge to Prosperity’ ari bo bakoze imirimo y’ubwubatsi ndetse banazana imigozi iba ifashe biriya biraro.
Nzamwita akomeza ahamagarira abaturage bakoresha biriya biraro guharanira kubibungabunga, byakwangirika bakabimenyesha ubuyobozi ku gihe mu rwego rwo gukumira impanuka zishobora kuvuka igihe ibyo biraro bigize ikibazo.
Uyu muyobozi asaba kandi abaturage kurushaho kurara amarondo kuri ibyo biraro babicungira umutekano babirinda abagizi ba nabi bashobora kwitwikira ijoro bakabyangiza.
Mu biraro byo mu kirere biri mu Karere ka Gakenke nta na kimwe cyatwaye amafaranga y’u Rwanda ari munsi ya miliyoni 15, icyubatswe mbere ni ikiri ku Mugezi wa Mukungwa mu Murenge wa Mugunga cyubatswe mu mwaka wa 2006 mu gihe icyubatswe nyuma ari ikiri ku Mugezi wa Cyacika mu Murenge wa Muhondo cyubatswe mu mwaka ushize wa 2016.
Ibiraro bibiri byo mu kirere biri ku Mugezi wa Base mu gice cy’Umurenge wa Gashenyi byubatswe hagati y’imyaka ya 2014 na 2015.
Twitter:@Umurengezis


text:
ISOMO RYA MBERE
(Bashobora guhitamo rimwe muri aya masomo uko ari abiri):
1. Igitabo cy’Umuhanuzi Sofoniya (Sof 3, 14-18a)
14Rangurura ijwi wishimye, mwari w’i Siyoni ! Israheli, hanika uririmbe! Ishime, uhimbarwe mwari w’i Yeruzalemu ! 15Uhoraho yakuvanyeho imanza zari zigushikamiye, yirukanye abanzi bawe ! Umwami wa Israheli, Uhoraho ubwe, akurimo rwagati ; ntuzongera ukundi gutinya icyago. 16Uwo munsi bazabwira Yeruzalemu bati « Witinya, Siyoni ! Ibiganza byawe nibireke gucika intege ! 17Uhoraho Imana yawe akurimo rwagati, ni we Ntwari ikiza ! Azishima cyane ku mpamvu yawe, mu rukundo rwe azakuvugurura ; azabyina kandi azarangurure ijwi kubera wowe, 18ambese nko mu byishimo by’iminsi mikuru. »
2. Ibaruwa Mutagatifu Pawulo Intumwa yandikiye Abanyaroma (Rom 12, 9-16b)
Bavandimwe, 9urukundo rwanyu ruzire uburyarya. Ikibi kibashishe mugihunge, naho icyiza mukihambireho. 10Mukundane urukundo rwa kivandimwe, mushyire imbere icyahesha buri wese icyubahiro. 11Muragire umwete ntimukabe abanebwe, nimushishikare, mube abagaragu ba Nyagasani. 12Mwishimire amizero mufite, mwiyumanganye mu magorwa, ntimugahweme gusenga. 13Musangire n’abatagatifujwe bakennye, muharanire gufata neza abashyitsi. 14Musabire umugisha ababatoteza, mubasabire umugisha aho kubavuma. 15Mwishimane n’abishimye, murirane n’abarira. 16Muhuze imitima ; ntimukararikire ibibasumbye, ahubwo mwimenyereze ibiciye bugufi.
INDIRIMBO (Izayi 12, 2, 4b-5a, 5b-6)
Inyik/ Utuye iwawe rwagati ni igihangange,
Ni we Mana yawe n’Umukiza wawe.
Dore Imana, Umukiza wanjye,
ndamwiringira kandi sinkigira ubwoba,
kuko imbaraga zanjye n’indirimbo yanjye ari Uhoraho,
wambereye agakiza.
Nimushimire Uhoraho, murate izina rye,
nimwamamaze ibikorwa bye mu mahanga ;
nimuririmbe Uhoraho.
Kuko yakoze ibintu by’agatangaza,
nimubyamamaze mu nsi hose.
Rangurura ijwi uvuze impundu wowe utuye i Siyoni,
kuko Nyirubutagatifu wa Israheli,
utuye iwawe rwagati, ari igihangange.
IBANGONDIRIMBO RIBANZIRIZA IVANJILI
AIIeluya AIIeluya.
Ishime, unezerwe Bikira Mariya,
wowe ntumwa izanye Inkuru Nziza :
Nyagasani yasuye umuryango we.
AIleluya.
IVANJILI
+ Luka (Lk 1, 39-56)
39Muri iyo minsi, Mariya yarahagurutse agenda yihuta, ajya mu misozi miremire mu mugi wa Yuda, 40agera kwa Zakariya, aramutsa Elizabeti. 41Nuko Elizabeti yumvise indamutso ya Mariya, umwana atwite yisimbiza mu nda, maze Elizabeti yuzura Roho Mutagatifu. 42Arangurura ijwi ati «Wahebuje abagore bose umugisha, n’Umwana utwite arasingizwa. 43Mbikesha iki kugira ngo nyina w’Umutegetsi wanjye angenderere ? 44Dore mbaye ncyumva indamutso yawe, umwana yisimbagizanya ibyishimo mu nda yanjye. 45Urahirwa wowe wemeye ko ibyo watumweho na Nyagasani bizaba. »
46Nuko Mariya na we aravuga ati 47« Umutima wanjye urasingiza Nyagasani, kandi uhimbajwe n’Imana Umukiza wanjye. 48Kuko yibutse umuja we utavugwaga ; rwose kuva ubu amasekuruza yose azanyita umuhire. 49Ushoborabyose yankoreye ibitangaza, Izina rye ni ritagatifu. 50Impuhwe ze zisesekarizwa abamutinya bo mu bihe byose. 51Yagaragaje ububasha bw’amaboko ye, atatanya abantu birata. 52Yahanantuye abakomeye abakura ku ntebe zabo, maze akuza ab’intamenyekana. 53Abashonje yabagwirije ibintu, abakungu abasezerera amara masa. 54Yagobotse Israheli umugaragu we, bityo yibuka impuhwe ze ; 55nk’ uko yari yarabibwiye abakurambere bacu, abigirira Abrahamu n’urubyaro rwe iteka. » 56Mariya yamaranye na Elizabeti nk’amezi atatu, abona gutaha.


text:
Abanyeshuri b’abapantekoti bibumbiye mu muryango ‘’Future Hope Family), babarizwa mu itorero rya ADEPR-Paruwasi ya Kinyinya, bateguye igikorwa ngarukamwaka kigamije gufasha bagenzi babo batishoboye, mu gihe hasigaye igito gito ngo basubire gutangire amasomo yabo y’umwaka utaha wa 2016.
Iki gikorwa kizahuzwa n’igitaramo cyo gushima Imana gifite intego igira iti ‘’ Nibutse iminsi ya kera, nibwira imirimo yawe, ntekereza imirimo y’intoki zawe.’’ Zaburi 143:5, kizaba kuri uyu wa gatandatu tariki 26/12/2015 sa munani n’igice ( 14h30), kikazabera ku mudugudu wa ADEPR-KAMI muri Paruwasi ya Kinyinya.
Bamwe mu bagize Future Hope Family
Umuyobozi wa Future Hope Family Nizeyimana Fils Eric, yatangaje ko bifuje kujya bakora iki gikorwa cy’ubufasha buri mwaka, bagakora n’ibikorwa by’amaboko byo kubakira abatishoboye, guha abana bafite imibereho mibi ibyo kurya ndetse no gufasha abanyeshuri babuze amafaranga y’ishuri.
Ati ‘’ twifuje kujya dukora iki gikorwa tugakora ibikorwa byo kubakira abatishoboye no guha amafaranga y’ishuri abana bataye ishuri, kimwe n’ibindi bikorwa by’urukundo, kuri iyi ncuro tukaba duteganya gufasha abanyeshuri 6.’’
Umuryango Future Hope Family watangiye mu w’2001, ukaba uhuza abanyeshuri babarurirwa ku midugudu itandukanye igize Paruwasi ya ADEPR-Kinyinya, ukaba kandi waratangiye ibikorwa nk’ibi by’ubufasha mu mwaka w’2008. Uyu muryango watangijwe n’abantu 6, ubu ukaba ugizwe n’abagera kuri 80, harimo 45 bagize itsinda ry’abaririmbyi ( Korari) n’abandi bakora ibindi mu mpano zitandukanye.


text:
Karoli yavukiye mu Butaliyani, tariki ya 2 Ukwakira 1538. Nyina yari mushiki wa Papa Piyo wa IV. Kuva akiri muto, yagaragaje urukundo rukomeye afitiye Imana akaba ndetse yari n’umwana ushiritse ubute kandi ukunda kwiga. Ibyo byatumye n’ababyeyi be bahitamo kumushyira mu mashuri yayoborwaga n’abihayimana, bagira ngo ahanini bizamufashe kugera ku cyifuzo cye cyo kuzaba umusaserdoti.
Ageze ku myaka makumyabiri n’ibiri, Papa Piyo, wari nyirarume, yamushimye ubwitonzi n’ubuhanga amubonamo, amuha imirimo ikomeye i Roma. Ntibyatinda ndetse ahabwa ubwepiskopi, nyuma banamugira umukardinali. Nubwo ariko yahawe ikuzo ry’ubwepiskopi n’ubukardinali akiri muto cyane, ntibyatumye akurizaho kuba yakwikuza na gato. Ahubwo yihatiye cyane kubera bose urugero muri byose ndetse icyo gihe binatangaza benshi. Agaragaza rwose ishusho y’umukristu nyawe, n’uruhare rubereye koko umwepiskopi n’umukardinali mu mirimo ya gitumwa. Yarushijeho kugaragaza umurimo w’intumwa y’Imana arengera imbabare igihe i Milani hateye indwara y’icyorezo yatsembaga imbaga. Yarengeye abarwayi benshi n’abakene kugeza n’ubwo yemeye kugurisha n’igitanda cye ngo abone uko agoboka abari mu kaga. Ni abo yemeye kugumana na bo, abaturamo, ahitamo kandi no gusabiriza ku nzira kugira ngo abarwaneho.
Karoli Boromeo yitabye Imana akiri muto, afite imyaka mirongo ine n’itandatu gusa. Abakristu baramuririye bikomeye ndetse ntibashidikanya kwemeza ko yari Intumwa Imana yari yaraboherereje. Ni we wamamaje hose amashuri y’amaseminari arererwamo abitegura kuzaba abasaserdoti.


text:
. Impamvu nyamukuru zishobora gutuma umukobwa ahera iwabo kabone n’iyo yaba mwiza
Dore ibintu bishobora gutuma umukobwa ahera iwabo:
1. Kubenga cyane
Ngo hari abakobwa babura abagabo bo kubarongora kubera ko babenze abasore cyane. Iyo umukobwa amaze kubenga abasore babiri cyangwa batatu n’abandi basore batinya kumusaba kuko bishyiramo ko ntacyo barusha ababanje.
2. Kutamenya urwego urimo
Mukamwiza, umugore w’abana babiri, avuga ko umukobwa ubenga cyane abiterwa no kutamenya urwego arimo agahora ashaka umugabo wisumbuyeho. Ati: “Niba usabwe bwa mbere na mwarimu n’inshuro ya kabiri hakaza umwarimu menya ko urwego uriho ari urw’umwarimu.”
Ibi bigira ingaruka z’uko abo mu rwego rwawe baguhunga, uko imyaka igenda igusiga n’abo mu munsi yawe ukababura bikarangira uheze iwanyu.
3. Kudashamadukira abahungu
Indi impamvu ishobora kuba intandaro ku mukobwa yo kuguma ku ishyira ni ukudashamadukira abasore. Umusore akenera kuvugisha umukobwa ugaragaza ko amwitayeho. Ngo iyo umukobwa yifashe nk’umuntu usuzugura abasore, bose baramutinya kuko bishyizemo ko uri umunyagasuzuguro kandi harimo n’uwakuviramo umugabo.
Umubyeyi witwa Mukagatete, ahamya ko umukobwa agomba kurangwa n’urugwiro ku bantu bose harimo n’abasore ariko akirinda gukabya kugira ngo batabibonamo uburaya.
4. Kwiyandarika
Abantu benshi bahuriza ku kintu cy’uko igihe umukobwa yamenyekanye ko agendera mu ngeso z’ubusambanyi, nta musore n’umwe wifuza kumugira umugore kuko akeka ko yazakomeza ingeso nk’izo na nyuma yo gushinga urugo.
Ngo n’abasore b’abasambanyi ntibifuza gushaka abakobwa biyandaritse kandi ari bo babandaritse. Kandi ngo umukobwa wirinze ingeso z’ubusambanyi uko yaba asa kose ntabura umugabo.
5. Imyitwarire y’umuryango akomokamo
Abakobwa benshi bakunda kuzira imyitwarire igayitse y’ababyeyi babo cyane cyane ba nyina. Umukobwa ufite nyina w’umusinzi cyangwa uroga nta musore utekereza kumushaka.
Umusore aba yibwira ko naramukaga amuzanye uko byagenda kose azitwara nka nyina. Ikindi, abandi bantu baguca intege iyo ushaka kumurongora.
Sangiza iyi nkuru inshuti zawe kandi utange ibitekerezo maze dufatanye kugwiza ubumenyi ndetse tunasobanukirwa urukundo turusheho kubaho twishimanye n'abo dukunda. Umusanzu wawe ni inkunga ikomeye


text:
Minisiteri ifite Uburinganire n’Iterambere ry’Umuryango mu nshingano zayo (MIGEPROF), iravuga ko umunsi umwe nta mugore uzaba akirangwa mu bucuruzi bwitwa ko butemewe.
MIGEPROF ivuga ko ngo imaze gushyiraho ingamba zo kuvana abagore bakigaragara muri ubu bucuruzi.
Ibi minisitiri w’iterambere n’umuryango, yabivuze ubwo i Kigali hatangiraga inama ya gatatu ibanziriza iy’umuryango wa Afurika yunze ubumwe, yahuje abaminisitiri b’uburinganire n’iterambere bavuye mu bihugu 15 byo muri Afurika.
Iyi nama iriga uburyo umugore wo muri Afurika yakomeza gutera imbere, akava mu bukene bukimwugarije, aho u Rwanda rwafashweho urugero rwiza rw’ibihugu bimaze guteza imbere umugore.
Nubwo bimeze gutya, hirya no hino cyane cyane mu Mujyi wa Kigali, haracyagaragara abagore birirwa mu mihanda mu bucuruzi butemewe.
Iki kibazo cyaje kugaragara nk’igikomeye cyane nyuma y’aho tariki 7 Gicurasi 2016, muri gare ya Nyabugogo iherereye mu mujyi wa Kigali hiciwe umugore wakoraga akazi ko gucuruza ibintu abibungana, muri bamwe bamenyerewe ku izina rya’abazunguzayi.
Minisitiri Dr Diane Gashumba uyobora MIGEPROF na we avuga ko ari ikibazo.
Yagize ati “Hari gahunda yagenewe aba bagore, kandi nk’uko mubizi ubuyobozi bw’Umujyi wa Kigali cyane cyane kubera ko ariho bagaragara, bafatanyije n’izindi nzego ubu hari gahunda yo kwigisha abo bagore bagashyirwa mu mashyirahamwe kandi byaratangiye, ubu batangiye no gushaka aho bajya mu masoko, no kubashishakariza gucururiza ahantu hazwi kandi turabona bigenda.”
Ubwo yabazwaga niba umunsi umwe iki kibazo kizakemuka burundu, Dr Gashumba yunzemo ati “Niyo ntumbero yacu, tugomba gushyira hamwe imbaraga kugira ngo icyo kibazo tugihashye burundu.”
Ikibazo cyagaragajwe muri iyi nama, ni uko ngo usanga na bamwe mu bagore bajya mu myanya ifata ibyemezo, akenshi ntacyo bakora ngo abo basize inyuma bave mu bukene bubugarije.
Inkuru nkuru wasoma: Umujyi wa Kigali ukomeje ibarura ry’abazunguzayi, aho ubuyobozi bwawo buvuga ko bwifuza ko abazunguzayi bashira mu mihanda bitarenze impera za Kamena 2016 nubwo nta mafaranga agaragazwa buzabagenera nk’igishoro.
Umujyi wa Kigali urashaka gukura mu muhanda abazunguzayi bose bitarenze Kamena 2016


text:
Inama y’ Inteko Rusange y’Urubyiruko Gatolika mu Rwanda
Muri Diyosezi ya Cyangugu, kuva tariki ya 4 -7/01/2018 hateraniye Inama y’Inteko Rusange y’Urubyiruko Gatolika mu Rwanda, ibera muri Centre Pastorale Incuti, iyoborwa na Nyiricyubahiro Musenyeri Servilien NZAKAMWITA, Umwepisikopi wa Byumba akaba na Perezida wa Komisiyo y’Inama y’Abepiskopi ishinzwe Iyogezwabutumwa ry’urubyiruko hari kandi Igisonga cy’Umwepiskopi wa Diyosezi ya Cyangugu,abapadiri bashinzwe urubyiruko mu madiyosezi yose ndetse n’ urubyiruko ruhagarariye abandi rwaturutse mu madiyosezi yose agize u Rwanda.
Mu gutangiza iyi nama y’ inteko rusange , Mgr Servilien yashimiye abitabiriye inama, ashimira cyane Diyosezi ya Nyundo yateguye neza Forum ya 16 y’urubyiruko Gatolika mu Rwanda yabaye mu Kuboza 2017 ikaba yaranabaye neza, anashimira Diyosezi ya cyangugu yatomboye kwakira Forum 17 izaba muri Kanama 2018, ababwira ko ari igikorwa cyo kwishimira kuko ari amahirwe urubyiruko rubona yo kwakira umusaraba. Nyiricyubahiro Mgr Servilien yabwiye abari mu nama kandi ko iyi nama ari iyo gutangiza ku mugaragaro imyiteguro y’ibikorwa bya Forum ya 17 y’Urubyiruko izabera muri Diyosezi ya Cyangugu. Yibukije abagize inteko ko uyu mwaka wahariwe ubumwe n’ubwiyunge muri Kiliziya Gatolika, nk’uko Abepisikopi babyifuje ko uyu mwaka haba ibikorwa byo kwitoza ubumwe Kristu yatuzaniye. Yatsindagiye ko kuza muri iyi nama aho forum izabera (Diyosezi ya Cyangugu) ari igikorwa cy’urugendo Nyobokamana, tukaboneraho no gusura Umwepiskopi wa Cyangugu urwaye, tukamusabira ndetse tukanifatanya na we.
Nyakubahwa Mgr Prudence, Igisonga cy’umwepisikopi wa Cyangugu yahaye ikaze abitabiriye iyi nama ndetse ashimira cyane Nyiricyubahiro Mgr NZAKAMWITA na Padri Léonard MUNYANGAJU, Umunyamabanga Mukuru wa Komisiyo bashimye ko iyi nama ibera muri Diyosezi ya Cyangugu bikaba ari n’umugisha kuri Diyosezi wo Kwakira Forum ya 17 y’Urubyiruko Gatolika.
Yatangaje ko kuva Diyosezi yatombora kwakira Forum, nabo bishimiye kuyakira kandi bakaba babishoboye kandi rero kuba izaba mu mpeshyi bikaba ari amahirwe kuko aribyo bitanga ubwisanzure kuko imvura akenshi igwa i Cyangugu iteza ubunyereri bwinshi. Yijeje CEPJ ko kwakira urubyiruko rwinshi bizashoboka kandi bikazagenda neza cyane ko basanzwe bakira urubyiruko. Yasabye inkunga yose ishoboka mu gutegura Forum, kuko Diyosezi ubwayo itabyishoboza, ikaba izakenera inama y’abepisikopi ndetse n’abandi babishoboye bose. Ni amahirwe kandi kuko Kiliziya yahariye uyu mwaka ubumwe n’ubwiyunge, iyi forum ikazaba umwanya ukomeye wo gutoza urubyiruko indangagaciro z’ubumwe n’ubwiyunge.Yashoje ashimira Nyiricyubahiro Musenyeri Servilien n’abitabiriye inama bose.
Muri iyi nama kandi hagaragajwe ibikorwa bijyanye n’ikenurabushyo ry’ urubyiruko byakozwe ndetse n’iteganyabikorwa ry’amadiyosezi yose ndetse n’imiryango y’Agisiyo Gatolika. Hashimwe cyane uburyo Komisiyo yiyubatse nyuma ya Genocide maze mu myaka 4 ishize kugeza ubu CEPJ ikaba ihamye, yubakitse kuva mu miryango remezo kugeza mu rwego rw’igihugu. Bashimiye kandi uruhare rukomeye rwa Nyiricyubahiro Musenyeri NZAKAMWITA mu kwiyubaka kwa Komisiyo. Hasabwe amadiyosezi gushaka uburyo bagira ubunyamabanga buhoraho kugirango ibikorwa birusheho kwihuta no kugenda neza.
Muri iyi nama hifujwe ko muri buri Diyosezi, ibi byazashyirwamo imbaraga :
Gusanga urubyiruko mu mashuri yisumbuye , amakuru na Kaminuza bakaganirizwa ku ikenurabushyo ry’urubyiruko, kuzirikana ko urubyiruko rudakunda ibishaje ndetse n’ibirambiranye , bityo ari ngombwa guhorana udushya dufasha urubyiruko, gushyigikira ibiganiro bihuza urubyiruko n’umwepisikopi wabo, kwibuka ko urubyiruko ruri mu gihe cyo kurerwa kandi ahambere barererwa akaba ari mu muryango ndetse uburere buhatangirwa ntibusimburwa ahandi ho kurererwa ni muri Kiliziya nayo ikaba yarashyizeho Komisiyo ngo ifashe urubyiruko, kurangwa n’ibikorwa kandi urubyiruko rugashyigikirwa ndetse rugatozwa kwishyira hamwe ndetse no kwibumbira mu matsinda, kwita ku bibazo by’abakobwa batwara inda n’uburere bw’abo bana, tugafasha urubyiruko rwacu kwirinda ibyo bibazo, tukarinda urubyiruko rwacu ibyonnyi .
Marcellin
Communication/ CEPJ
Byanditswe : tariki ya 10 Mutarama 2018 saa 20:19:27, ubu
, : 14
Uwabitangaje : Secretariat CEPJ
Liturujiya y'uyu munsi
Umwaka B, Imbangikane
Kuwa gatandatu, kwambara icyatsi
Isomo rya 1 : 2 Sam 1,1-4.11-12.19.23-27
Kuzirikana : Zab 80 (79)
Ivanjili : Mk 3,20-21.
Fabiyani Papa n’uwahowe Imana (250)
Sebastiyani Uwahowe Imana (288)
Inkuru zeheruka gutangazwa
Ubutumwa bw'Abepiskopi
Inyigisho
Aho tubarizwa
Commission Episcopale pour la Pastorale des Jeunes, C.E.P.J.C/o Cité des Jeunes "Nazareth" de Mbare
B.P. 66 Gitarama
Tél. : +250 787 171 955
E-mail : cepj@urubyiruko.org
Website : www.urubyiruko.org